qundao/data-zh-poetry huggingface dataset:
沁園春
作者：趙師俠
朝代：宋

羊角飄塵，金烏爍石，雨涼念秋。有虛堂臨水，披襟散發，紗幮霧卷，湘潭波浮。遠列雲峰，近參荷氣，臥看文書琴枕頭。蟬聲寂，向莊周夢裡，栩栩無謀。茶甌。醒困堪求。粗飽飯安居可以休。算け閒靜勝，吾能自樂，榮華紛擾，人謾多愁。習懶非痴，覺迷是病，一力那能勝九牛。俱休問，且追尋觴詠，知友從遊。
清平樂
作者：趙師俠
朝代：宋

一宵風雨。春與人俱去。春解再來花作主。只有行人無據。殷勤滿酌離觴。陽關唱起愁腸。苦恨無情杜宇，聲聲叫斷斜陽。
清平樂
作者：趙師俠
朝代：宋

無風輕燕。繚繞深深院。晝永人閒簾不卷。時聽鶯簧巧囀。清和天氣陰陰。南風初奏薰琴。喚起午窗新夢，愁添一掬歸心。
清平樂
作者：趙師俠
朝代：宋

纖穠嬌小。也解爭春早。佔得中央顏色好。裝點枝枝新巧。東皇初到江城。殷勤先去迎春。乞與黃金腰帶，壓持紅紫紛紛。
漢宮春
作者：趙師俠
朝代：宋

丹詔天飛，見皇家願治，側席英才。鴻儒抱負素蘊，壯志興懷。文場戰勝，便從此、脫跡蒿萊。人共羨，鹿鳴勸駕，還因計吏偕來。先春佔早爭開。是人間第一，唯有江梅。莆中舊傳盛事，六亞三魁。桃花浪暖，更平地、聽一聲雷。藍綬嫋，蘆鞭駿馬，長安走遍天街。
萬年歡
作者：趙師俠
朝代：宋

電繞神樞，華渚流虹，誕彌良用佳辰。萬宇謳歌歸舞，寶曆增新。四七年間盛事，皇威暢、邊鄙無塵。仁恩被，華夏鹹安，太平極治歡聲。重華道隆德茂，亙古今希有，揖遜重聞。聖子三宮歡聚，兩世慈親。幸際千秋聖旦，沾鎬宴、普率惟均。封人祝，億萬斯年，壽皇尊並高真。
訴衷情
作者：趙師俠
朝代：宋

茫茫雲海浩無邊。天與誰相連。舳艫萬里來往，有禱必安全。專掌握，雨晹權。屬豐年。瓊卮玉醴，饗此精誠，福慶綿綿。
訴衷情
作者：趙師俠
朝代：宋

神功聖德妙難量。靈應著莆陽。湄洲自昔仙境，宛在水中央。孚惠愛，備祈禳。降嘉祥。雲車風馬，肸蠁來歆，桂酒椒漿。
訴衷情
作者：趙師俠
朝代：宋

清和時候雨初晴。密樹翠陰成。新篁嫩搖碧玉，芳徑綠苔深。雛燕語，乳鶯聲。暑風輕。簾旌微動，沈篆煙消，午枕餘清。
訴衷情
作者：趙師俠
朝代：宋

威靈千里護封圻。十萬戶歸依。白湖宮殿雲聳，香火盡虔祈。傾壽酒，誦聲詩。諒遙知。民康俗阜，雨潤風滋，功與天齊。
謁金門
作者：趙師俠
朝代：宋

風雨半。春鎖綠楊深院。幕浪不翻香穗卷。輕寒閒便面。歸興新來不淺。勾引閒愁撩亂。一枕春酲誰與管。曉鶯驚夢斷。
謁金門
作者：趙師俠
朝代：宋

風策策。山迥暮煙橫白。淅瀝穿林翻敗葉。羈懷愁倦客。問宿荒村山驛。誰識離情脈脈。雁足無書孤夜色。音塵千里隔。
謁金門
作者：趙師俠
朝代：宋

風和雨。又送一番春去。春去不知何處住。惜春無覓處。柳老空摶香絮。鶯嬌乍遷芳樹。回念故園如舊否。不堪聞杜宇。
謁金門
作者：趙師俠
朝代：宋

花夜雨。渺渺綠波南浦。擘絮晴雲山外吐。凝情誰共語。十二玉梯空佇。閒卻瑣窗朱戶。久客念歸歸未許。寸心愁萬縷。
謁金門
作者：趙師俠
朝代：宋

沙畔路。記得舊時行處。藹藹疏煙迷遠樹。野航橫不渡。竹裡疏花梅吐。照眼一川鷗鷺。家在清江江上住。水流愁不去。
謁金門
作者：趙師俠
朝代：宋

江水綠。江山數峰如簇。喚渡小舟來岸北。筍輿行太速。素豔窗紗籠玉。埠負看花心目。今夜知他何處宿。斷魂沙路曲。
謁金門
作者：趙師俠
朝代：宋

風雨急。紅紫又還狼藉。嫩綠團枝苔徑溼。簾開雙燕入。院靜晝閒人寂。一縷水沈煙直。心事有誰能會得。階前芳草碧。
醉蓬萊
作者：趙師俠
朝代：宋

正金風零露，玉宇生涼，晚秋天氣。華渚流虹，應生商佳瑞。電繞神樞，慶綿宗社，御寶圖宸極。脫屣塵凡，遊心澹泊，逍遙物外。聖子神孫，祖皇文母，上接三宮，下通五世。至盛難名，亙古今無比。誕節重明，燕樂和氣，動普天均被。壽祝南山，尊傾北海，臣鄰歡醉。
鳳凰閣
作者：趙師俠
朝代：宋

正薰風初扇，雨細梅黃暑溽。並搖雙槳去程速。那更黃流浩淼，白浪如屋。動歸思、離愁萬斛。平生奇觀，頗快江山寓目。日斜雲定晚風熟。白鷺飛來，點破一川明綠。展十幅、瀟湘畫軸。
鵲橋仙
作者：趙師俠
朝代：宋

同雲幕幕，狂風浩浩，激就六花飛下。山川滿目白模糊，更茅舍、溪橋瀟灑。玉田銀界，瑤林瓊樹，光映乾坤不夜。行人不為旅人忙，怎解識、天然圖畫。
鵲橋仙
作者：趙師俠
朝代：宋

春光已暮，花殘葉密，更值無情風雨。斜陽芳樹翠煙中，又聽得、聲聲杜宇。血流無用，離魂空斷，只撓淒涼為旅。在家誰道不如歸，你何似、隨風歸去。
鵲橋仙
作者：趙師俠
朝代：宋

風波平地，塵埃撲面，總是爭名競利。悟時不必苦貪圖，但言任、流行坎止。忽來忽去，何榮何辱，天也知人深意。一帆風送過桐江，喜跳出、琉璃井裡。
點絳唇
作者：趙師俠
朝代：宋

漠漠春陰，褪花時候餘寒峭。數聲啼鳥。喚起簾櫳曉。雲鬢慵梳，淡拂春山小。情多少。亂縈愁抱。風裡垂楊嫋。
點絳唇
作者：趙師俠
朝代：宋

日暖風喧，殿春瓊蕊依臺榭。雪堆花架。不用丹青寫。瑩徹精神，映月唯宜夜。幪香帕。倩風扶下。碎玉殘妝卸。
點絳唇
作者：趙師俠
朝代：宋

嫋嫋娉娉，可人尤賽娘風韻。花嬌玉潤。一捻春期近。佔路藏機，已向棋中進。俱休問。酒旗花陣。早晚爭先勝。
念奴嬌
作者：趙師律
朝代：宋

鏡天露洗，蕩仁風，滿縣正開桃李。無訟堂深睛畫永，簾卷鵝山濃翠。吏散棠陰，鳥啼花散，簫鼓絃歌地。印封碧蘚，笑談無限清致。佳會正屬懸弧，十分蕉葉，共祝千秋歲。道骨仙風元自有，功業人間遊戲。名覆金甌，班聯玉筍，行慶風雲會。蓮舟容與，此時歸繼仙裔。
念奴嬌
作者：趙師律
朝代：宋

楚天春晚，盡替了，殘紅點成層碧。蝴蝶蜂兒嬌未足，舞破遊絲千尺。一夜風高，滿天清露，冷浸瓊樓徹。遮鸞繞鳳，使君不是凡骨。遊蕩偶爾人間，鈴齋談笑，好作龔黃匹。火急功成天上去，卻問蓬萊訊息。酒瀉鵝兒，十分金盞，染就眉間色。滿城爭看，一封鶚薦飛入。
齊天樂
作者：趙師律
朝代：宋

重陽還近秋光好，銀屏翠箔涼透。鳳髓爐溫，魚軒瑞應，天與冰壺清透。多文在手。更賴玉腰肢，唾花衫袖。舊約梅仙，為來人世作珍偶。虛堂簾半卷，化工何限意，妝點時晝。裛真香葵傾勸盞，都把芳心為壽。當歌對酒。願綠髮朱顏，鎮長依舊。寶籙名高，已書千歲久。
垂絲釣
作者：趙彥端
朝代：宋

短篷醉艤。江南秋意如水。露草星明，風柳絲委。危檻倚。為故人宴喜。歡無幾。念青鞋紫綺。論詩載酒，猶勝心寄雙鯉。倦遊晚矣。雲路非吾事。湖海從君意。沙雁起。記夜闌隱几。
垂絲釣
作者：趙彥端
朝代：宋

莫愁有信。全勝春夢無準。篆縷欲銷，衣粉堪認。殘夢醒。枕夜涼滿鬢。想香逕。正垂垂美蔭。晚花在否，朱闌誰與同憑。斷雲怨冷。青鳥無憑問。紅葉翻成恨。三五近。試預佔破鏡。
如夢令
作者：趙彥端
朝代：宋

嫩柳眉梢輕蹙。細草煙凝堪掬。爭似小桃穠，酒入香肌紅玉。清馥。清馥。不覺花闌漏促。
如夢令
作者：趙彥端
朝代：宋

鴛瓦初凝霜粟。冰筍旋裁春玉。巧思化東風，喚省蕊紅枝綠。清淑。清淑。會有蜂棲蝶宿。
念奴嬌
作者：趙彥端
朝代：宋

雨斜風橫，正詩人閒倦，淮山清絕。彈壓秋光江萬頃，只欠凌波羅襪。好事幽人，憐予止酒，著意溫瓊雪。翠帷低卷，怪來飛墮初月。涼夜華字無塵，舞裙香漸暖，錦茵聲闋。不分金蓮隨步步，誰遣芙蓉爭發。賴得高情，湘歌洛賦，稱作西風客。為君留住，不然飄去雲闕。
念奴嬌
作者：趙彥端
朝代：宋

姮娥萬古，算清光常共、水清山綠。我欲蓬萊風露頂，眇視寰瀛一粟。攜手群仙，廣寒遊戲，玉砌琉璃屋。歸來一笑，葛陂還訪騎竹。此夕縱飲清歡，吸寒輝萬丈、快如飛瀑。傾倒銀河斟斗杓，莫問人間榮辱。獨倚闌干，浩歌長嘯，驚墮雲飛鵠。亂呼蟾兔，搗霜為駐顏玉。
念奴嬌
作者：趙彥端
朝代：宋

棠陰綠遍，正金菊芙蓉，爭放時節。滿路歌謠民五褲，底事逢車催發。結綵成門，攀轅臥轍，何計留連得。故園花柳，盡成憔悴難說。今夜祖席郵亭，主人來日，已是朝天客。旌旆匆匆從此去，□賞□湖風月。眷戀無因，笑啼不敢，那忍傷輕別。清□難駐，一杯聊送行色。
新荷葉
作者：趙彥端
朝代：宋

欲暑還涼，如春有意重歸。春若歸來，任他鶯老花飛。輕雷澹雨，似晚風、欺得單衣。簷聲驚醉，起來新緣成圍。回首分攜。光風冉冉菲菲。曾幾何時，故山疑夢還非。鳴琴再撫，將清恨、都入金徽。永懷橋下，系船溪柳依依。
新荷葉
作者：趙彥端
朝代：宋

玉井冰壺，人間有此清秋。笑語雍雍，從今庭戶初修。迎風待月，香凝處、四捲簾鉤。月波奇觀，未饒當日南樓。聞說三吳，江湖勝、從古風流。況有雙轓，舊諳黃閣青油。金甌屢啟，應難解、久為人留。天池波灩，可憐蘋滿汀洲。
新荷葉
作者：趙彥端
朝代：宋

雨細梅黃，去年雙燕還歸。多少繁紅，盡隨蝶舞蜂飛。陰濃綠暗，正麥秋、猶衣羅衣。香凝瀋水，雅宜簾幕重圍。繡扇仍攜。花枝塵染芳菲。遙想當時，故交往往人非。天涯再見，悅情話、景仰清徽。可人懷抱，晚期蓮社相依。
桃源憶故人
作者：趙彥端
朝代：宋

修簷墮玉欺窗竹。獨坐冷雲堆屋。此味與誰同宿。幾寸東齋燭。煙鬟霧鬢春山曲。好夢淺愁相續。那慰沈腰如束。歌意燈前足。
水龍吟
作者：趙彥端
朝代：宋

春溪漠漠如空，望中只與新愁去。何知尚有，煙間餘怨，洛津閒賦。已瘦難豐，久離重見，好春如許。念海棠未老，荼䕷欲吐。且莫恨、風兼雨。休問無情水驛，載幽懷、小橈輕櫓。君看睡起，平階柳絮，入門花霧。才盡無奇，客殘如掃，一尊誰舉。悵行雲斷後，祗應夢裡，有澄江句。
水龍吟
作者：趙彥端
朝代：宋

兩山空翠煙霏，幾□又入東君□。□□但見，肉紅染杏，眉黃著柳。彩燕風輕，寶燈月滿，歡連清晝。是香山行處，蘇仙座上，春不老，人依舊。聞道新騎白鳳，過章臺、天香滿袖。英姿不向，通明宮殿，人間未有。況是從來，愛留南國，名高北斗。看君恩，卻與西湖漲綠，作長生酒。
永遇樂
作者：趙彥端
朝代：宋

杜曲桑麻，灞橋風雪，歸夢無路。馬健凌秋，人間玩日，聊用寬遲暮。搖搖羽扇，翩翩鳧舄，勝處恍疑仙去。笑相看，風林露草，古來有誰知趣。黃公壚下，山陰亭畔，歲月著鞭如騖。出塞功名，入關遊說，紙上俱難據。論詩說劍，尊前風味，天巧卻容人覷。問少陵，酣歌拓戟，為誰獻賦。
清平樂
作者：趙彥端
朝代：宋

悠悠漾漾。做盡輕模樣。昨夜瀟瀟窗外響。多在梅梢柳上。畫樓拂曉簾開。六花一片飛來。卻被金爐香霧，騰騰扶上瓊釵。
清平樂
作者：趙彥端
朝代：宋

新寒一段。變盡人間暖。說與群花花不管。只有江梅情亂。江梅也似山人。山人到老梅親。斗藪衣冠氣象，百般歸去精神。
清平樂
作者：趙彥端
朝代：宋

桃根桃葉。一樹芳相接。春到江南三二月。迷損東家蝴蝶。殷勤踏取青陽。風前花正低昂。與我同心梔子，報君百結丁香。
滿江紅
作者：趙彥端
朝代：宋

津鼓鼕鼕，三老醉、知誰留得。都不記、琵琵洲畔，草青江碧。桃李春風吹不斷，煙霞秋興清無極。悵樽前、桂子有餘香，曾相識。殘雨晝，初涼夕。高燭爛，新醅白。長歌斷，歡意不如愁色。父老能尋循吏傳，關河暫枉諸侯客。待日邊、一紙詔黃飛，勝相憶。
瑞鶴仙
作者：趙彥端
朝代：宋

攬垂楊細折。有別情遺愛，與君都說。文茵帶雕軛。是行春來處，去年阡陌。柔桑半葉。轉光風、輕揚秀麥。正人家共約，耕相借牛，社相留客。清絕。溪山猶記，脫帽吟風，倚樓招月。東君何事，將春至，放春歇。道從今江上，一花一柳，皆想油幢瑞節。縱離愁、瘦減腰圍，帶金正曄。
瑞鶴仙
作者：趙彥端
朝代：宋

氣佳哉壽域。正曉松呈翠，早梅施白。良辰值良月。看景星朝睹，洗空霜潔。珍圖瑞牒。仰天心、鍾在俊傑。向人間，化作如膏甘雨，莫放春歇。堪憶。三吳樂事，畫戟凝香，舞衣迴雪。風流勝絕。尊中酒，坐中客。問今年何事，騎鯨南去，久矣湘楓下葉。早歸來，應取千齡，鳳池舊列。
瑞鶴仙
作者：趙彥端
朝代：宋

記河梁折柳。問畫堂樂事，燕鴻難偶。十年謾回首。但亭亭紫蓋，差差南鬥。傳聞小有。種桃花、親煩素手。怪歸來、道骨仙風縹緲，迥然非舊。清晝。江南如畫，紫菊冬前，翠橙霜後。扁舟渡口。佳客至，奉名酒。喚青鸞起舞，雲窗月檻，一曲山明水秀。笑相看、玉海別來，淺如故否。
眼兒媚
作者：趙彥端
朝代：宋

儂家風物似山家。梅老鬢絲華。幾回記得，攀翻琪樹，醉帽敧斜。冷香不斷春千里，歸路本非賒。有人卻道，使君猶健，看遍餘花。
眼兒媚
作者：趙彥端
朝代：宋

黃昏小宴史君家。梅粉試春華。暗香素蕊，橫枝疏影，月淡風斜。更饒紅燭枝頭掛，粉蠟斗香奢。元宵近也，小園先試，火樹銀花。
秦樓月·憶秦娥
作者：趙彥端
朝代：宋

梅綴雪。雪綴梅花肌膚愜。肌膚愜。丰姿濃態，瑩如玉色。歲寒期約無相缺。祥花不減晴空月。晴空月。依前消瘦，還共清絕。
秦樓月·憶秦娥
作者：趙彥端
朝代：宋

香蔌蔌。小山叢桂烘溫玉。烘溫玉。酒愁花暗，沈腰如束。煩君剩與陽春曲。為君細拂衾羅馥。衾羅馥。一春幽夢，與君相續。
絳都春
作者：趙彥端
朝代：宋

平生相遇。算未有、笑語閩山佳處。舊日文章，如今風味渾如許。眼前都是蓬萊路。但莫道、有人曾住。異時天上，種種風流，待君如故。此自君家舊物，看九萬清風，為君掀舉。舉上青雲，卻憶梅花如舊否。故人衰病今無緒。只種得、梅花盈圃。待君一過山家，共斟露醑。
臨江仙
作者：趙彥端
朝代：宋

潦水似譏酒淺，秋雲如妒蟾明。幽人聞雁若聞鶯。更長端有意，菊晚近無情。詩學笑中偷換，燭花醉裡頻傾。羅衣迥立可憐生。五湖雖好在，客意欲登瀛。
蕊珠閒
作者：趙彥端
朝代：宋

浦雲融，梅風斷，碧水無情輕度。有嬌黃上林梢，向春欲舞。綠煙迷晝，淺寒欺暮。不勝小樓凝佇。倦遊處。故人相見易阻。花事從今堪數。片帆無恙，好在一篙新雨。醉袍宮錦，畫羅金縷。莫教恨傳幽句。
訴衷情
作者：趙彥端
朝代：宋

洗妝僛舞傍清尊。霏雨澹黃昏。殷勤與花為地，燒燭助微溫。松半嶺，竹當門。意如村。明朝酒醒，桃李漫山，心事誰論。
訴衷情
作者：趙彥端
朝代：宋

江梅初試兩三花。人意競年華。春工未敢輕放，深院擁吳娃。翻酒戲，醉人家。舊生涯。而今且趁，便面斜陽，莫照紅紗。
謁金門
作者：趙彥端
朝代：宋

春不盡。處處與情相趁。誰道劉郎家恁近。一年花不問。雙剪畫羅春勝。今夜月圓如鏡。怎得酒闌心易定。試將金液鎮。
謁金門
作者：趙彥端
朝代：宋

勞顧曲。燕貢雅羞衣綠。魯酒不能春味足。小杯空薦玉。只願此歡常續。莫序水邊絲竹。明日朝參同趁六。猶期歸騎逐。
謁金門
作者：趙彥端
朝代：宋

休相憶。明夜遠如今日。樓外綠煙村冪冪。花飛如許急。柳岸晚來船集。波底斜陽紅溼。送盡去雲成獨立。酒醒愁又入。
謁金門
作者：趙彥端
朝代：宋

春似繡。不是別離時候。滴盡黃昏殘刻漏。月高花影晝。好在畫屏金獸。深瑣粉窗蘭牖。溪水南來堪問否。幾時離渡口。
謁金門
作者：趙彥端
朝代：宋

春意密。不受人間風日。一曲清歌雲暮碧。尊前今夜識。醉客倦吟無力。滯夢停愁相織。只道桃源難再入。有人還問得。
謁金門
作者：趙彥端
朝代：宋

朱檻曲。妝淺鬢雲吹綠。半尺鵝溪涼意足。手香沾柄玉。午夢已驚難續。說與翠梧修竹。蓬海路遙天六六。乘鸞何處逐。
謁金門
作者：趙彥端
朝代：宋

春已半。繡綠新紅如換。燕子還來簾幕畔。閒愁天不管。翠被曲屏香滿。花葉彩箋人遠。鵲喜蛛絲都未判。連環空約腕。
謁金門
作者：趙彥端
朝代：宋

朱戶密。鎮鎖一庭春日。畫幕黃簾芳草碧。遊蜂初未識。脆管麼弦無力。青子綠陰如織。花滿深宮無路入。舊遊渾記得。
賀聖朝
作者：趙彥端
朝代：宋

一江風月同君住。了不知秋去。賞心亭下，過帆如馬，墮楓如雨。相將莫問，興亡舊事，舉離觴誰訴。垂楊指點，但歸來、有溫柔佳處。
轉調踏莎行·踏莎行
作者：趙彥端
朝代：宋

宿雨才收，餘寒尚力。牡丹將綻也、近寒食。人間好景，算仙家也惜。因循盡掃斷、蓬萊跡。舊日天涯，如今咫尺。一月五番價、共歡集。些兒壽酒，且莫留半滴。一百二十個、好生日。
醉蓬萊
作者：趙彥端
朝代：宋

向蓬萊雲渺。姑射山深，有春長好。香滿枝南，笑人間驚早。試問寒柯，鏤冰裁玉，費化工多少。東閣詩成，西湖夢覺，幾番清曉。好是羅幃，麝溫屏暖，卻恨煙村，雨愁風惱。一一清芬，為東君傾倒。待得明年，翠陰青子，蔭鳳皇池沼。更把陽和，從頭付與，繁花芳草。
隔浦蓮·隔浦蓮近拍
作者：趙彥端
朝代：宋

西風吹斷夢草。來度芙蓉老。座上人誰在，晨參疏影相照。幽館寒意早。簷聲小。醉語秋屏曉。記年少。相攜勝處，黃花香滿烏帽。如今將見，璧月瓊枝空好。準擬新歌待見了。不道。些兒心事還惱。
風入松
作者：趙彥端
朝代：宋

傳聞天上有星榆。歷歷誰居。淡煙暮擁紅雲暖，春寒乍有還無。作態似深又淺，多情要密還疏。移尊環坐足相娛。醉影憑扶。江南歸到雖憐晚，猶勝不見踟躇。盡拚綠陰青子，憑肩攜手如初。
鵲橋仙
作者：趙彥端
朝代：宋

來時夾道，紅羅步障，已換青絲翠羽。春愁元自逐春來，卻不肯、隨春歸去。千觴美酒，十分幽事，歸到只愁風雨。憑誰傳語牡丹花，為做取、東君些主。
鵲橋仙
作者：趙彥端
朝代：宋

江梅仙去，蠟梅蜂化，只有緗梅呈秀。不知春在阿誰邊，試與問、青青楊柳。小園幽事，中都風味，鬥草分香依舊。東風莫謾送扁舟，為管取、輕寒羅袖。
鵲橋仙
作者：趙彥端
朝代：宋

留花翠幕，添香紅袖，常恨情長春淺。南風吹酒玉虹翻，便忍聽、離弦聲斷。乘鸞寶扇，凌波微步，好在清池涼館。直饒書與荔枝來，問纖手、誰傳冰碗。
鵲橋仙
作者：趙彥端
朝代：宋

藕花亭上，無塵無暑，灩灩一池秋韻。綠羅寶蓋碧瓊竿，翠浪裡、亭亭月影。一家姊妹，兩般梳洗，濃淡施朱傅粉。夜深風露逼人懷，問誰在、牙床酒醒。
點絳唇
作者：趙彥端
朝代：宋

好在蒼苔，摩挲遺恨風還雨。一涼相與。片月生新浦。天外離居，為我蓀橈舉。山如許。故人來否。歲晚鱸堪煮。
點絳唇
作者：趙彥端
朝代：宋

一點青陽，早梅初識春風面。暖回瓊管。鬥自東方轉。白馬青袍，莫作銅駝戀。看宮線。但長相見。愛日如人願。
點絳唇
作者：趙彥端
朝代：宋

山水鄉中，豈知還有中原笑。醉歌傾倒。記得昇平調。舊日年光，試把華燈照。心情好。有些懷抱。擬向梅花道。
點絳唇
作者：趙彥端
朝代：宋

憔悴天涯，故人相遇情如故。別離何遽。忍唱陽關句。我是行人，更送行人去。愁無據。寒蟬鳴處。回首斜陽暮。
點絳唇
作者：趙彥端
朝代：宋

護雨烘晴，紫雲縹緲來深院。晚寒誰見。紅杏梢頭怨。絕代佳人。萬里沈香殿。光風轉。夢餘千片。猶恨相逢淺。
點絳唇
作者：趙彥端
朝代：宋

秋入闌干，亭亭波面虹千丈。一聲魚唱。畫個三高樣。江上風波，更泛吳松浪。寒潮漲。石魚酒舫。漫叟知何向。
點絳唇
作者：趙彥逾
朝代：宋

春到皇都，日邊已覺風光麗。異人名世。獨稟陽和粹。福壽川增，行慶鴛行綴。笙歌重。幾多珠翠。拚取今宵醉。
摸魚兒
作者：趙從橐
朝代：宋

指庭前、翠雲金雨。霏霏香滿仙宇。一清透徹渾無底，秋水也無流處。君試數。此樣襟懷，頓得乾坤住。閒情半許。聽萬物氤氳，從來形色，每向靜中覷。琪花落，相接西池壽母。年年弦月時序。荷衣菊佩尋常事，分付兩山容與。天證取。此老平生，可向青天語。瑤卮緩舉。要見我何心，西湖萬頃，來去自鷗鷺。
念奴嬌
作者：趙必□
朝代：宋

中年怕別，唱陽關未了，情懷先惡。回首西湖十年夢，幾夜簷花清酌。人世如萍，客愁似海，吟鬢俱非昨。風濤如許，只應高臥林壑。菊松儘可歸歟，嘆折腰為米，淵明已錯。相越平吳，終成底事，一舸五湖差樂。細和陶詩，徑尋坡隱，時訪峰頭鶴。羅浮咫尺，春風寄我梅萼。
念奴嬌
作者：趙必□
朝代：宋

燒燈過也，倩東風、又翦芙蕖千朵。翠陣珠圍依然是，舊日笙歌社火。一曲乘鶯，萬錢騎鶴，仙子來蓬島。金尊滿酌，不妨斜戴花帽。人生能幾歡娛，趁良辰美景，綠嬌紅小。洞裡桃花應笑道，前度劉郎未老。眼雨眉雲，情香粉態，恨不相逢早。明年今夕，犀錢玉果分我。
念奴嬌
作者：趙必□
朝代：宋

一時四美，對重陽、那更無風無雨。塵世難逢開口笑，不飲黃花有語。雲谷春生，星巖秋好，引領群仙去。滿襟霽月，山中一洗塵霧。濂翁舊說猶存，淵明獨愛菊，風流千古。拄杖笑談卿與我，不減晉人風度。破帽敧風，空尊眠月，也有悠然趣。秋容未老，晚香尤有佳處。
沁園春
作者：趙必□
朝代：宋

看做官來，只似兒時，擲選官圖。如瓊崖儋岸，渾麼便去，翰林給舍，喝采曾除。都一擲間，許多般樣，輸了還贏贏了輸。回頭看，這浮雲富貴，到底花虛。吾生誰毀誰譽。任荊棘叢叢滿仕途。嘆塞翁失馬，禍也福也，蕉間得鹿，真歟夢歟。何怨何尤，自歌自笑，天要吾儕更讀書。歸去也，向竹松深處，結個茅廬。
燭影搖紅
作者：趙必□
朝代：宋

月浸芙蕖，冰壺天地波凝碧。太平歌舞醉東風，花市人如織。桃李一城春色。玉梅嬌、鬧娥無力。粉圍紅陣，燈火樓臺，綺羅巷陌。樂事還同，遨頭引領神仙客。高燒銀燭照紅妝，香霧穿瑤席。款款檀牙細拍。醉金尊、東方未白。傳柑相遺，探繭爭先，明年何夕。
蘇幕遮
作者：趙必□
朝代：宋

遠迎風，迴避暑。人似荷花，笑隔荷花語。無限情雲並意雨。驚散鴛鴦，蘭棹波心舉。約重遊，輕別去。斷橋風月，夢斷飄蓬旅。舊日秋娘猶在否。雁足不來，聲斷衡陽浦。
鎖窗寒·瑣寒窗
作者：趙必□
朝代：宋

乳燕雙飛，黃鶯百囀，深深庭戶。海棠開遍，零亂一簾紅雨。繡簾低、捲起春風，香肩倦倚嬌無語。嘆玉堂底事。匆匆聚散，又江南旅。春暮。人何處。想歌館睡濃，日高丈五。舊迷未醒，莫負孤眠鳳侶。長安道、載酒尋芳，故園桃李還憶否。早舊來、整過闌干，花下攜春俎。
風流子
作者：趙必□
朝代：宋

春光才一半，春未老、誰肯放春歸。問買春價數，酒邊商略，尋春巷陌，鞭影參差。春無盡，春鶯調巧舌，春燕壘香泥。好趁春光，愛花惜柳，莫教春去，柳怨花悲。春心猶未足，春幃暖，爐薰香透春衣。說與重歡後約，春以為期。記春雁回時，錦箋須寄，春山鎖處，珠淚長垂。多少愁風恨雨，惟有春知。
風流子
作者：趙必□
朝代：宋

舊夢憶錢塘。笙歌裡、幾度醉斜陽。曾載月一篷，眠楊柳岸，買春深巷，過杏花牆。腸惱斷，香鬟盤鳳髻，櫻口囀鶯簧。釵玉分輕，夢孤宵枕，歌紈蠹久，愁對春觴。司空曾見慣，相逢處，還又聯步西廂。底用十分迷殢，翠陣紅行。記鴛莢題情，離懷如訴，鮫綃粉溼、別淚猶香。年少拋人易去，苦也相妨。
齊天樂
作者：趙必□
朝代：宋

東南半壁乾坤窄，渺人物、消磨盡。官爵網羅，功名釣餌，眼底紛紛蛙井。暮更朝令。捍格了多少，英雄豪俊。身事悠悠，儒冠誤矣文章病。休休蕉鹿夢省。早牛衣無恙，鷗盟未冷。相越平吳，終成底用，不似五湖舟穩。浩歌狂飲。休說我命通，待他心肯。浮世南柯，夢邯鄲一枕。
齊天樂
作者：趙必□
朝代：宋

紅紛綠鬧東風透，暖得枳花香也。雪柳拈金，玉梅鋪粉，妝點春光無價。鰲蓬如畫。簇萬頃芙蕖，桂華相射。豔冶逢迎，香塵滿路飄蘭麝。人生行樂聊爾，況良辰美景，好天晴夜。繭帖爭先，芋郎卜巧，細說成都舊話。傳觴立馬。看翠陣珠圍，歌朋舞社。酒盡更闌，月在蒲萄架。
華胥引
作者：趙必𤩪
朝代：宋

滄浪磯外，小艤蘭舟，旋沽竹葉。雨過溪肥，波心蕩漾鷗對唼。煙晚欸乃漁歌，和櫓聲咿軋。要泛五湖，祗恐西施羞怯。年少飄零，鬢未霜，底須輕鑷。江南歸雁，寄來鴛箋細閱。盟言誓語，滿鮫綃羅篋。撩弄相思，琴心寸寸三疊。
蘭陵王
作者：趙必𤩪
朝代：宋

畫闌直。餖飣千紅萬碧。無端被，怪雨狂風，僽柳僝花禁春色。尋芳遍楚國。誰識。五陵俊客。流水遠，題葉無情，雁足不來杳箋尺。浮生等萍跡。才卸卻歸鞍，坐未溫席。匆匆還又京華食。嘆聚少離多，漂零因甚，江南逢梅望寄驛。美人兮天北。悲惻。恨成積。悵釵玉塵生，猊金煙寂。綠楊芳草情何極。偏懶撥琵琶，愁聽羌笛。梨花院落，黃昏後，珠淚滴。
北窗伊吾·其四
作者：趙戣
朝代：宋

伊吾維吾，朝饘暮餬。
爰餔其{飠臾}，醴酪醍醐。
丁督護曲·其三
作者：趙文
朝代：宋

丁督護，念我苦。
未亡人，殤鬼婦。
古若無銜冤，乾坤無風雨。
丁督護曲·其二
作者：趙文
朝代：宋

丁督護，聽我語。
欲從君，臂不羽。
嫁時所結髮，剪之隨君去。
側犯
作者：趙文
朝代：宋

恨花開盡，夜深自斂胭脂顆。雨過。繞曲曲花篷錦圍裹。浮空燒蜜矩，香霧霏霏墮。無那。倚滴滴嬌紅笑相嚲。歌儔飲伴，花底圍春坐。念滿眼、少年人，誰更老於我。歲歲花時，洞門無鎖。莫負東君，酒盟詩課。
掃花遊·掃地遊
作者：趙文
朝代：宋

結廬勝境，似舊日曾遊，玉蓮佳處。萬花織組。愛迴廊宛轉，楚腰束素。度密穿青，上有燕支萬樹。探梅去。正竹外一枝，春意如許。奇絕盤谷序。更碧皺沿堤，綺霏承宇。柳橋花塢。問何人解有，玉蘭能賦。老子婆娑，長與春風作主。綵衣舞。看人間、落花飛絮。
最高樓
作者：趙文
朝代：宋

春小小，和氣滿仙家。喜漸近春華。綵衣明媚人如玉，金盃瀲灩酒成霞。壽詩翁，翁飲少，更添些。便萬里傳宣誰不羨。便萬里封侯誰不願。適意處，退為佳。田園儘可淵明慄，弓刀何似邵平瓜。但年年，清淺水，看梅花。
木蘭花慢
作者：趙文
朝代：宋

鷺州江上水，望南浦、送將歸。想陌上兒童，尊前父老，口口能碑。家聲一琴一鶴，甚和他、琴鶴也無之。城市貔貅晝靜，泮宮芹藻春遲。與公南北兩天涯，渺再見何時。記樓月歌殘，碧雲句好，盡是相思。江南燒痕未補，倩春歸、說與上天知。早晚洪鈞一轉，東風先到寒枝。
河之水
作者：趙文
朝代：宋

河之水，深復深。
舟以濟，猶難諶。
被髮之叟，狂不可鍼。
豈無一壺，水力難任。
與公同匡牀，恨不挽公襟。
亂流欲渡，直下千尋。
我泣眼爲枯，我哭聲爲瘖。
投身以從公，豈不畏胥沉。
同歸尚可忍，獨生亦難禁。
公死狂，妾死心。
蛟龍食骨有時盡，惟有妾心無古今。
河之水，深復深。
法駕導引
作者：趙文
朝代：宋

公度我，公度我，我是漢銅仙。惜我玉龍為觳觫，為公鋤雨種芝田。留眼看千年。
法駕導引
作者：趙文
朝代：宋

山中好，山中好，長日養嬰兒。午夜獨行金闕路，晴窗自寫綠章詞。閒有鶴相隨。
法駕導引
作者：趙文
朝代：宋

雲漠漠，雲漠漠，雲擁紫皇家。巖上神仙無一事，幅巾臨水看桃花。點點是丹砂。
烏夜啼
作者：趙文
朝代：宋

院靜槐陰似水，雨餘蟬語先秋。熟殘梅子無人打，金彈滿紅溝。又送行人歸去，誰憐倦客淹留。畫船旗鼓江南岸，人倚夕陽樓。
玉燭新
作者：趙文
朝代：宋

梅花新霽後。正錦樣華堂，一時裝就。洞房花燭深深處，慢轉銅壺銀漏。新妝未了。奈浩蕩、春心相侯。香篆裡、簇簇笙歌，微寒半侵羅袖。侵晨淺捧蘭湯，問堂上萱花，夜來安否。功名漫鬥。漫贏得、萬里相思清瘦。藍袍俊秀。便勝卻、登科龍首。春晝永、簾幕重重，簫聲緩奏。
瑞鶴仙
作者：趙文
朝代：宋

綠楊深似雨。西湖上、舊日情絲恨縷。風流似張緒。羨春風依舊，年年眉嫵。宮腰楚楚。倚畫闌、曾鬥妙舞。想而今似我，零落天涯，卻悔相妒。痛絕長秋去後，楊白花飛，舊腔難譜。年年暗度。淒涼事，不堪訴。記菩提寺路，段家橋水，何時重到夢處。況柔條老去，爭奈系春不住。
石留
作者：趙文
朝代：宋

江流湯湯，日夜不休。
瞿塘灧澦，屹然不流。
人心人心，反覆難任。
昨日朱絲琴，今日白頭吟。
望夫石，留到今。
綺寮怨
作者：趙文
朝代：宋

絳闕珠宮何處，碧梧雙鳳吟。為底事、一落人間，輕題破、隱韻天音。當時點雲滴雨，匆匆處、誤墨沾素襟。算人間、最苦多情，爭知道、天上情更深。世事似晴又陰。羅褥甲帳，回頭一夢難尋。虎嘯ㄛ嶔，護遺蹟、尚如今。斜陽落花流水，吹紫宇、澹成林。霜空月明，天風響、環佩飛翠禽。
臨江仙
作者：趙文
朝代：宋

如此中山如此酒，何須更覓蓬瀛。江湖歷□記平生。詩囊都束起，只好說丹經。家事付他兒輩，功名留待諸孫。維摩法喜鬢青青。日長深院裡，時聽讀書聲。
蘇幕遮
作者：趙文
朝代：宋

綠秧平，煙樹遠，村落聲喧，鳧雁歸來晚。自倚闌干舒困眼。一架葡萄，青得池塘滿。飲先愁，吟又懶。幾許閒情，百計難消遣。客落不如歸夢短。何況啼鵑，怎不教腸斷。
鳳凰臺上憶吹簫
作者：趙文
朝代：宋

白玉磋成，香羅捻就，為誰特地團團。羨司花神女，有此清閒。疑是弓靴蹴鞠，剛一踢、誤掛花間。方通道，酴醿失色，玉蕊無言。憑闌。幾回淡月，怪天上冰輪，移下塵寰。奈堪同玉手，難插雲鬟。人道轉官球也，春去也，欲轉何官。聊寄與、詩人案頭，冰雪相看。
鶯啼序
作者：趙文
朝代：宋

秋風又吹華髮，怪流光暗度。最可恨、木落山空，故國芳草何處。看前古、興亡墮淚，誰知歷歷今如古。聽吳兒唱徹，庭花又翻新譜。腸斷江南，庾信最苦，有何人共賦。天又遠，雲海茫茫，鱗鴻似夢無據。怨東風、不如人意，珠履散、寶釵何許。想故人、月下沈吟，此時難訴。吾生已矣，如此江山，又何懷故宇。不恨賦歸遲，歸計大誤。當時只合雲龍，飄飄平楚。男兒死耳，嚶嚶暱暱，丁寧賣履分香事，又何如、化作胥潮去。東君豈是無能，成敗歸來，手種瓜圃。膏殘夜久，月落山寒，相對耿無語。恨前此、燕丹計早，荊慶才疏，易水衣冠，總成塵土。鬥雞走狗，呼盧蹴鞠，平生把臂江湖舊，約何時、共話連床雨。王孫招不歸來，自採黃花，醉扶山路。
鶯啼序
作者：趙文
朝代：宋

初荷一番濯雨，錦雲紅尚卷。隘華屋、賦客吟仙，候望南極天遠。還報道、飄然紫氣，山奇水勝都行遍。卻歸來領客，水晶庭院開宴。窗戶青紅，正似京洛，按笙歌一片。似別有、金屋佳人，桃根桃葉清婉。倚薰風、虯鬚正綠，人似玉手挼紈扇。算風流，只有蓬瀛，畫圖曾見。誰知老子，正自蕭然，於此興頗淺。只擬問、金砂玉蕊，兔髓烏肝，偃月爐中，七還九轉。今來古往，悠悠史傳，神仙本是英雄做，笑英雄、到此多留戀。看看破曉耕龍，跨海騎鯨，千年依舊丹臉。便教乞與，萬里封侯，奈朔風如箭。又何似、廣山一任，種竹栽花，棋局思量，墨池揮染。天還記得，生賢初意，乾坤正要人撐拄，便公能安穩天寧肯。待看佐漢功成，伴赤松遊，恁時未晚。
鶯啼序
作者：趙文
朝代：宋

東風何許紅紫，又匆匆吹去。最堪惜、九十春光，一半情緒聽雨。到昨日、看花去處，如今盡是相思樹。倚斜陽脈脈，多情燕子能語。自怪情懷，近日頓懶，憶劉郎前度。斷橋外、小院重簾，那人正柳邊住。問章臺、青青在否。芳信隔、□魂無據。想行人，折盡柔條，滾愁成絮。閒將杯酒，苦勸羲和，攬轡更少駐。怎忍把、芳菲容易委路。春還倒轉歸來，為君起舞。寸腸萬恨，何人共說，十年暗灑銅仙淚，是當時、滴滴金盤露。思量萬事成空，只有初心，英英未化為土。浮生似客，春不憐人，人更憐春暮。君不見、青樓朱閣，舞女歌童，零落山丘，便房幽戶。長門詞賦，沈香樂府，悠悠誰是知音者，且綠陰多處修花譜。殷勤更倩啼鶯，傳語風光，後期莫誤。
婆羅門引
作者：趙昂
朝代：宋

暮霞照水，水邊無數木芙蓉。曉來露溼輕紅。十里錦絲步障，日轉影重重。向楚天空迥，人立西風。夕陽道中。嘆秋色、與愁濃。寂寞三千粉黛，臨鑑妝慵。施朱太赤，空惆悵、教妾若為容。花易老、煙水無窮。
多麗
作者：趙時奚
朝代：宋

斂吳雲，翠奩推上紅晴。渺澄流、鱗光寒碎，遠峰螺紺低凝。杏香引、畫船影溼，柳陰趁、驕馬蹄輕。橋限寬平，堤橫南北，去來人入繡圍行。漸際晚，梅妝遊困，十里曳歌聲。蒼煙潤，飛鴉妒春，一夢催醒。認名園、當時宴幸，纜痕猶在危亭。露花濃、靜迎直砌，霧蘚冷、淡護飛甍。幾對東風，留連麗景，年□□老越山青。夜深月、照人依舊，何處最關情。歡娛地，星移世換，客恨還盈。
漢宮春
作者：趙時奚
朝代：宋

霜皎千林，正石橋人靜，春滿橫塘。寒花自開自落，曉色昏黃。明沙暗草，對東風、深鎖閒堂。金漏短，江南路遠，夢迴雲冷瀟湘。重到舊時花下，按玉笙歌徹，月正西廊。亭亭愛伊素影，粉薄新妝。經年瘦損，漫誰知、心事淒涼。休更聽，城頭畫角，一聲聲斷人腸。
失調名
作者：趙某
朝代：宋

□□□□皆乃，□□流垂□，斷崖依舊橫碧。□□獨有千古文章，鏗鍧炳耀，不與名□。□□□□□□，□□□□，□盡□□遠□。□□□□□□，不□□拳石。舉杯相屬，坐還有此客。
題浯溪
作者：趙某
朝代：宋

元頌顔書□□□，好風吹我過三吾。
倚空□□煙雲□，□古興亡草木枯。
讀盡□□留□□，□□□□較錙銖。
眼兒媚
作者：趙桓
朝代：宋

宸傳三百舊京華。仁孝自名家。一旦奸邪，傾天拆地，忍聽琵琶。如今在外多蕭索，迤邐近胡沙。家邦萬里，伶仃父子，向曉霜花。
如夢令
作者：趙汝
朝代：宋

小砑紅綾箋紙。一字一行春淚。封了更親題，題了又還坼起。歸未。歸未。好個瘦人天氣。
摘紅英
作者：趙汝
朝代：宋

東風冽。紅梅拆。畫簾幾片飛來雪。銀屏悄。羅裙小。一點相思，滿塘春草。空愁切。何年徹。不歸也合分明說。長安道。簫聲鬧。去時驄馬，誰家系了。
清平樂
作者：趙汝
朝代：宋

錦屏香褪。寒隱輕衫嫩。燕子護泥飛不穩。庭掩百花難認。雙雙繡帶微風。海棠此夜簾櫳。愁損一番寒食，小窗淡月殘紅。
漢宮春
作者：趙汝
朝代：宋

著破荷衣，笑西風吹我，又落西湖。湖間舊時飲者，今與誰俱。山山映帶，似攜來、畫卷重舒。三十里、芙蓉步障，依然紅翠相扶。一目清無留處，任屋浮天上，身集空虛。殘燒夕陽過雁，點點疏疏。故人老大，好襟懷、消減全無。慢贏得、秋聲兩耳，冷泉亭下騎驢。
謁金門
作者：趙汝
朝代：宋

羞說起。嚼破白桃花蕊。人在夕陽深巷裡。燕兒來也未。一樣半紅半紫。雙鳳同心結子。分在郎邊郎不記。為郎今拆碎。
念奴嬌
作者：趙汝恂
朝代：宋

金塘瑞溢，愛琉璃十頃，風漪搖碧。玉女三千擎翠蓋，簇擁芙蓉仙伯。鸞鶴迴翔，龍蛇飛動，醉墨揮仙筆。磨崖書壽，分明知是今日。應為今日生申，銀鉤照坐，光滿圖書壁。竹馬兒童傳好語，小住湖山開國。玉璽成文，金蓮賜封，劍履登玄石。丹砂九轉，功成依舊頭黑。
清平樂
作者：趙汝迕
朝代：宋

初鶯細雨。楊柳低愁縷。煙浦花橋如夢裡。猶記倚樓別語。小屏依舊圍香。恨拋薄醉殘妝。判卻寸心雙淚，為他花月淒涼。
水龍吟
作者：趙汝鈉
朝代：宋

露華洗盡凡妝，玉妃來侍瑤池宴。風裳水佩，冰肌雪豔，清涼不汗。解語情多，凌波步穩，酒容易散。想溫泉浴罷，天然真態，渾疑是、宮妝淺。暗想悽愁別岸。粉痕消、香腮凝汗。雪空冰冷，此情唯許，鷺知鷗見。羽扇微搖，翠帷低擁，清涼庭院。待夜深，月上闌干，更邀取、姮娥伴。
沁園春
作者：趙汝騰
朝代：宋

人道恥堂，直聲勁氣，勝如鶴山。記殿庭叱禹，風生九陛，都亭劾冀，影攝群奸。海內英豪，如公有幾，此地相逢同左官。丹青閣，望煙雲縹緲，曾共憑欄。憂時空見眉端。嘆西事何由聖慮寬。使蜀居諸葛，兵屯自肅，朝留一範，賊膽須寒。天欲興唐，昴應相漢，立取勳名久遠看。秋香耐，笑菊潭胡廣，汙簡何顏。
答徐直方問無極歌
作者：趙汝騰
朝代：宋

謂無極不可狀兮，造化之樞。
謂無極可狀兮，聲臭俱無。
至哉濂翁兮，是剏是圖。
後來諸老兮，交辨鵝湖。
彼是此非兮，畦畛何殊。
究其指歸兮，風乎舞雩。
吾默會於心兮，徵以通書。
陰陽動靜兮，何始何初。
人人有是兮，奚問乎呂陸張朱。
遺徐端友壽母夫人
作者：趙汝騰
朝代：宋

望東雲兮懷玉，産二英兮鸑鷟。
持榮名兮壽親，頌大椿兮對菊。
餐初英兮慕屈子之菲菲，飲寒潭兮陋胡廣之碌碌。
我敬愛之，勉以猗綠。
垂芳兮無窮，介母兮多福。
謁金門
作者：趙淇
朝代：宋

吟望直。春在闌干咫尺。山插玉壺花倒立。雪明天混碧。曉露絲絲瓊滴。虛揭一簾雲溼。猶有殘梅黃半壁。香隨流水急。
存目·其一
作者：趙湘
朝代：宋

詩題：和子華對雨有感（二首）首句：小桃凌亂逐東風，雪白朱紅幾萬枝。
吳山青·長相思
作者：趙溍
朝代：宋

金璞明。玉璞明。小小杯柈翠袖擎。滿將春色盛。仙佩鳴。玉佩鳴。雪月花中過洞庭。此時人獨清。
臨江仙
作者：趙溍
朝代：宋

堤曲朱牆近遠，山明碧瓦高低。好風二十四花期。驕驄穿柳去，文艗挾春飛。簫鼓晴雷殷殷，笑歌香霧霏霏，閒情不受酒禁持。斷腸無立處，斜日欲歸時。
喜遷鶯
作者：趙溫之
朝代：宋

瓊姿冰體。料瑩光乍傅，廣寒宮裡。北陸寒深，南園春先，此後萬花方起。翦霞鬥萼，栽芯砌□，天與高致。大瀟灑，最宜雪宜月，宜亭宜水。好是。天涯庾嶺上，萬珠浮動香千里。幈寫橫斜，鬟插垂嫋，佔盡秀骨清意。醉魂易醒，吟興信來，佳思無際。為傳語，向東風，甘使無言桃李。
踏青遊
作者：趙溫之
朝代：宋

竹外溪邊，一枝破寒衝臘。瑩素肌、玉雕冰刻。賦閒標，足餘韻，豈同常格。最風流，生來處處盡好，別得造化工力。疏影幽香，意思迥然殊絕。算不枉、詩人分別。凍雲深，涼月皎，愈增清冽。大瀟灑，尤得靜中雅趣，不許鶯棲燕歇。
買陂塘·摸魚兒
作者：趙癯齋
朝代：宋

聞掀髯、嶺頭長嘯，梅花一夜香吐。正看鳴鳳朝陽影，何事驚鴻翩舉。來又去。但贏得、兒童拍手笑無據。人間何處。有九曲栽芹，一峰橫硯，江上聽春雨。功名事，不信朝鱗暮羽。九關虎豹如許。午橋見有閒風月，正自不妨嘉趣。君記取。人盡道、東山安石難留住。伏龍三顧。待報了君恩，勳銘彝鼎，歸作子期侶。
沁園春
作者：趙福元
朝代：宋

一劍凌風，跨六鰲頭，登群玉峰。聽金童宣敕，瓊胎掇送，大唐進士，聖宋仙翁。琪樹玲瓏，寶花散漫，香靄天枝繞絳空。後五日，有竹湖公相，夢葉非熊。崢嶸得子如龍。傲南墅修篁皓鶴中。似銀瓶碾月，一清徹底，玉虹貫鬥，千丈蟠胸。洛殿催班，燃燈賜對，九萬鵬程瞬息通。蟠桃宴，與蟾宮雙桂，長伴喬松。
沁園春
作者：趙福元
朝代：宋

斗柄御寅，序啟蒼塗，氣轉洪鈞。正乾坤交泰，聖賢相遇，風聲虎嘯，霧滃龍興。華渚流虹，璇樞繞電，期邁三朝嵩降申。真希有，慶吾皇萬歲，重臣千春。楓震寵數來頻。綰疊組累累輝楚城。看袍將賜錦，帶仍佩玉，十行丹詔，單騎紅塵。入贊中興，泰階上宰，壽域八荒歌太平。運化筆，管烘□桃李，又一番新。
沁園春
作者：趙福元
朝代：宋

珠鬥闌干，銀河清淺，夢籋帝關。見六丁擁道，一聲傳蹕，翠幢舞鳳，彩扇交鸞。壽祝天齊，神誇嶽降，報到明朝重整班。璇星爛，有赤松黃石，霧湊蒼壇。仙風綠鬢朱顏。才奏罷呼麟遊海山。命飛瓊步月，瑤臺凝淨，雲英搗雪，玉杵光寒。鶴立芝庭，龜迎荷□，鼎看翩翩彩袖翻。留春醉，醉何須歸去，常在人寰。
念奴嬌
作者：趙老
朝代：宋

冰蟾駕月，盪寒光、不見層波層碧。幾歲中秋爭得似，雲卷秋聲寂寂。多謝星郎，來陪賢令，快賞鰲峰極。廣寒宮近，素娥不靳餘力。夜久露落瓊漿，神京歸路，有云翹前跡。當日仙人曾馭氣，只學神交龜息。今夜清尊，一齊分付，穩是乘槎客。天津重到，霓裳何似聞笛。
永遇樂
作者：趙老
朝代：宋

香雪堆梅，繡絲蹙柳，仙館春到。午夜華燈，烘春豔粉，月借今宵好。袞衣搖曳，簪纓閒繞，共祝大椿難老。望臺躔、明星一點，冰壺表裡相照。誕彌令節，欣欣物態，共喜重生周召。八鼎勳庸，九夷姓字，策杖孤鴻杳。鴉啼鵲噪，蘭馨松茂，把酒共春一笑。管如今、鹽梅再夢，夜鈴命詔。
滿江紅
作者：趙老
朝代：宋

瀟灑星郎，吹綠鬢、勝遊霞舉。秋又半，月磨雲翳，籟傳風語。太一青黎光對射，中流蕩漾蓮舟舞。戲人間、今夜水精宮，前無古。吾家是，蓬山侶。歌舞袖，蘋花渚。擬問津斜漢，乘槎南浦。謁帝通明今得便，素娥拍手心先許。笑畫闌、三十六宮秋，花如土。
滿江紅
作者：趙老
朝代：宋

西郭園林，湖光淨、暮寒清溢。明月上，近環山翠，遠搖天碧。粉澤蘭膏違俗尚，巖花磴蔓從誰覓。問近來、鐺腳許何人，吾其一。歡樂事，休教畢。經後夜，思前日。想無心不競，水流雲出。物外菸霞供嘯詠，箇中魚鳥同休逸。又何須、浮海訪三山，尋仙蹟。
醉蓬萊
作者：趙老
朝代：宋

記青蛇感異，後日扶顛，太平人瑞。壯歲彈冠，有經邦高志。晚上文墀，載嚴霜簡，便雲龍交際。紫極旋樞，金蟬映袞，乾坤開霽。底事當時，飲江胡馬，一望雲旗，倒戈投贄。此片丹心，幾風聲鶴唳。煙息塵收，水明山麗，只五湖相記。今夜華燈，火城資訊，千年榮貴。
醉蓬萊
作者：趙老
朝代：宋

聽都人歌詠，便啟金甌，再登元老。山色溪聲，與春風齊到。補袞工夫，望梅心緒，見丹青重好。鵲噪晴空，燈迎誕節，槐堂歡笑。正是元宵，滿天和氣，璧月流光，雪消寒峭。今夜今年，表千年同照。永珍森羅，一奩清瑩，影山河多少。玉燭調新，彩眉常喜，寰瀛春曉。
遠朝歸
作者：趙耆孫
朝代：宋

金谷先春，見乍開江梅，晶明玉膩。珠簾院落，人靜雨疏煙細。橫斜帶月，又別是、一般風味。金尊裡。任遺英亂點，殘粉低墜。惆悵杜隴當年，念水遠天長，故人難寄。山城倦眼，無緒更看桃李。當時醉魄，算依舊、裴回花底。斜陽外。謾回首、畫樓十二。
水龍吟
作者：趙聞禮
朝代：宋

幾年埋玉藍田，綠雲翠水烘春暖。衣薰麝馥，襪羅塵沁，凌波步淺。鈿碧搔頭，膩黃冰腦，參差難翦。乍聲沉素瑟，天風佩冷，蹁躚舞、霓裳遍。湘浦盈盈月滿。抱相思、夜寒腸斷。含香有恨，招魂無路，瑤琴寫怨。幽韻淒涼，暮江空渺，數峰清遠。粲迎風一笑，持花酹酒，結南枝伴。
法曲獻仙音
作者：趙聞禮
朝代：宋

花匣麼弦，象奩雙陸，舊日留歡情意。夢別銀屏，恨裁蘭燭，香篝夜閒鴛被。料燕子重來地，桐陰瑣窗綺。倦梳洗。量芳鈿、自羞鴛鏡，羅袖冷，煙柳畫蘭半倚。淺雨壓荼䕷，指東風、芳事餘幾。院落黃昏，怕春鶯、驚笑憔悴。倩柔紅約定，喚取玉簫同醉。
玉漏遲
作者：趙聞禮
朝代：宋

絮花寒食路。晴絲罥日，綠陰吹霧。客帽欺風，愁滿畫船煙浦。彩柱鞦韆散後，恨塵鎖、燕簾鶯戶。從間阻。夢雲無準，鬢霜如許。夜永繡閣藏嬌，記掩扇傳歌，剪燈留語。月約星期，細把花須頻數。彈指一襟幽恨，謾空倩、啼鵑聲訴。深院宇。黃昏杏花微雨。
瑞鶴仙
作者：趙聞禮
朝代：宋

凍痕消夢草。又招得春歸，舊家池沼。園扉掩寒悄。倩誰將花信，偏傳深窈。追遊趁早，便裁卻、春衫短帽。任殘梅、飛滿溪橋，和月醉眠清曉。年少。青絲織手，綵勝嬌環，賦情誰表。南樓信杳。江雲重，雁歸少。記衝香嘶馬，流紅回岸，幾度綠楊殘照。想暗黃、依舊東風，灞陵古道。
瑞鶴仙
作者：趙聞禮
朝代：宋

客邊情味惡。花漏遠、春靜風鳴鳳鐸。空梁燕泥落。映柔紅微罥，海棠簾箔。愁鍾恨角。怕催人、黃昏索寞。擁吟袍、憑暖闌干，醉怯冷香羅薄。阿鵲。幽芳月淡，紫曲雲昏，有人說著。名韁易縛。歸鞭杳，誤期約。記金泥卜畫，銀屏娛夜，彈指忽忽恨錯。為情多、攙盡芳春，帶圍瘦覺。
謁金門
作者：趙聞禮
朝代：宋

人病酒。生怕日高催繡。昨夜新翻花樣瘦。旋描雙蝶湊。慵憑繡床呵手。卻說新愁還又。門外東風吹綻柳。海棠花廝勾。
隔浦蓮近·隔浦蓮近拍
作者：趙聞禮
朝代：宋

愁紅飛眩醉眼。日淡芭蕉卷。帳掩屏香潤，楊花撲、春雲暖。啼鳥驚夢遠。芳心亂。照影收奩晚。畫眉懶。微醒帶困，離情中酒相半。裙腰粉瘦，怕按六麼歌板。簾卷層樓探舊燕。腸斷。花枝和悶重拈。
謁金門
作者：趙與
朝代：宋

歸去去。風急蘭舟不住。夢裡海棠花下語。醒來無覓處。薄倖心情似絮。長是輕分輕聚。待得來時春幾許。綠陰三月暮。
清平樂
作者：趙與仁
朝代：宋

柳絲搖露。不綰蘭舟住。人宿溪橋知那處。一夜風聲千樹。曉樓望斷天涯。過鴻影落寒沙。可惜些兒秋意，等閒過了黃花。
沁園春
作者：趙通判
朝代：宋

賀白文章，英衛規模，簪纓世家。更襟懷，芳潤光風齊月，筆端奇偉，春藻天葩。課最嚴城，升班清禁，蔽芾棠陰人競誇。爭知道，富恩波袞袞，萬頃無涯。清輝庭桂方花。映瀲灩仙杯浮紫霞。慶雲龍風虎，明良際會，鴻動駿業，重疊輝華。壽挹南峰，福迎廬水，未羨還丹九轉砂。從此去，看腰黃眼赤，迤邐堤沙。
似孃兒
作者：趙長卿
朝代：宋

橘綠與澄黃。今小春、已過重陽。晚來一霎霏微雨，單衣漸覺，西風冷也，無限情傷。孤館最淒涼。天色兒、苦恁悽惶。離愁一枕燈殘後，睡來不是，行行坐坐，月在迥廊。
勝勝慢·聲聲慢
作者：趙長卿
朝代：宋

金垂煙重，雪揚風輕，東風慣得多嬌。秀色依依，偏應綠水朱樓。腰肢先來太瘦，更眉尖、惹得閒愁。牽情處，是張郎年少，一種風流。別後長堤目斷，空記得當時，馬上牆頭。細雨輕煙，何處夕系扁舟。叮嚀再須折贈，勸狂風、休挽長條。春未老，到成陰、終待共遊。
勝勝慢·聲聲慢
作者：趙長卿
朝代：宋

濃芳滿地，秀色連天，和煙帶雨萋萋。幾許芳心，還解報得春暉。當時謝郎夢裡，似殷勤、傳與新詩。卻為甚、動長門怨感，南浦傷離。追想天涯行客，應解擁車輪，步步相隨。惆悵如絲，正是欲斷腸時。憑高望中不見，路悠悠、南北東西。春去也，怨王孫、猶自未歸。
南鄉子
作者：趙長卿
朝代：宋

楚楚窄衣裳。腰身佔卻，多少風光。共說春來春去事，淒涼。懶對菱花暈曉妝。閒立近紅芳。遊峰戲蝶，誤採真香。何事不歸巫峽去，思量。故來塵世斷人腸。
喜遷鶯
作者：趙長卿
朝代：宋

商颷輕透。動簾幕飛梧，亂飄庭甃。瑞氣氤氳，沈檀初爇，煙噴寶臺金獸。黃花美酒。天教佔得，先他時候。誕元老，慶有聲，此夕降生華胄。歡笑。宜稱壽。弦管鼎沸，宮商方頻奏。滿捧瑤卮，華堂歌舞，拍轉金釵斜溜。朱顏綠鬢，殷勤深願，鎮長如舊。嘆濱海，道難留，指日榮遷飛驟。
夏雲峰
作者：趙長卿
朝代：宋

露華清。天氣爽、新秋已覺涼生。朱戶小窗，坐來低按秦箏。幾多妖豔，都總是、白雪餘聲。那更、玉肌膚韻勝，體段輕盈。照人雙眼偏明，況周郎、自來多病多情。把酒為伊，再三著意須聽。銷魂無語，一任側耳與心傾。是我不卿卿，更有誰可卿卿。
如夢令
作者：趙長卿
朝代：宋

竹外半窺嬌面。真個出塵體段。沒處可偷憐，空恁眼穿腸斷。休戀。休戀。只是與伊分淺。
如夢令
作者：趙長卿
朝代：宋

居士年來病酒。肉食百不宜口。蒲合與波薐，更著同蒿蔥韭。親手。親手。分送臥龍詩友。
如夢令
作者：趙長卿
朝代：宋

居士年來懶散。凡事只從寬簡。身外更無求，祗要夏涼冬暖。美滿。美滿。得過何須積趲。
如夢令
作者：趙長卿
朝代：宋

別恨眉尖無數。後夜王孫何處。歌館與妝樓，目斷行雲凝佇。凝佇。凝佇。憶淚千行紅雨。
如夢令
作者：趙長卿
朝代：宋

何處一聲鳴櫓。驚起滿川寒鷺。一著畫難成，雪霽亂山無數。且住。且住。數遍溪南煙樹。
念奴嬌
作者：趙長卿
朝代：宋

江城向曉，被西風揉碎，一天絲雨。亂織離愁千萬縷，多少關心情緒。促織鳴時，木犀開後，秋色還如許。那堪飄泊，異鄉千里孤旅。應想簾幕閒垂，西樓東院，齊把歸期數。記得臨歧收淚眼，執手叮嚀言語。白酒紅萸，黃花綠橘，莫等閒辜負。朱籠歸騎，甚時先報鸚鵡。
念奴嬌
作者：趙長卿
朝代：宋

夕陽底盡，望楚天空闊，稀星簾幕。暮靄橫江煙萬縷，照水參差樓閣。兩兩三三，樓前歸鷺，飛過欄干角。霜風何事，繞簷吹動寂寞。消散我已忘機，而今百念，灰了心頭火。對酒當歌渾冷淡，一任他懣嗔惡。松竹園林，柳梧庭院，自有人間樂。閒雲休問，去來本是無著。
念奴嬌
作者：趙長卿
朝代：宋

水邊籬落獨橫枝，冉冉風煙岑寂。踏雪尋芳村路永，竹屋西頭遙識。蕙草香銷，小桃紅未，醉眼驚春色。離愁何處，斷腸無限陳跡。憔悴素臉朱唇，天寒日暮，倚欄干無力。歲晚天涯驛使遠，難寄江南訊息。自笑平生，憐清惜淡，故園曾親植。百花雖好，問還有恁標格。
念奴嬌
作者：趙長卿
朝代：宋

小春時候，見早梅吐玉，裁瓊妝白。點點枝頭光照眼，惱損柔腸情客。暗裡芳心，出群標緻，經歲成疏隔。如今風韻，何人依舊冰雪。冷豔瀟灑天然，香姿肯易許，遊蜂狂蝶。夜半黃昏擔帶了，多少清風明月。宋玉雖悲，元超雖恨，見了千愁歇。東君還許，有情取次攀折。
念奴嬌
作者：趙長卿
朝代：宋

玉龍聲杳，正瑤臺曲舞，香山初徹。褪粉掐酥千萬顆，滿地平鋪銀雪。草褥香茵，苔錢買住，留待黃昏月。有人妝罷，對花凝佇愁絕。休更恨落羞開，東君情分，自古多離別。好把芳心收拾取，與個和羹人說。擺脫風塵，消停酸苦，終有成時節。浮花浪蕊，到頭不是生活。
念奴嬌
作者：趙長卿
朝代：宋

花王有意，念三秋寂寞，淒涼天氣。木落煙深山霧冷，不比尋常風味。勒駕閒來，柳蒲憔悴，無限驚心事。仙容香豔，儼然春盛標緻。雅態出格天姿，風流醞藉，羞殺巖前桂。寄語芙蓉臨水際，莫騁芳顏妖麗。一朵憑欄，千花退避，惱得騷人醉。等閒風雨，更休僝僽容易。
念奴嬌
作者：趙長卿
朝代：宋

蘭枯菊槁。是返魂香入，江南春早。谷靜林幽人不見，夢與梨花顛倒。雪刻檀心，玉勻豐頰，妝趁嚴鍾曉。海山麼鳳，綠衣何處飛繞。竹外孤嫋一枝，古今解道，只有東坡老。莫倚廣平心似鐵，閒把珠璣揮掃。桃李輿臺，冰霜賓客，月地還悽悄。暗香消盡，和羹心事誰表。
念奴嬌
作者：趙長卿
朝代：宋

銀蟾光滿，弄餘輝、冷浸江梅無力。緩引柔條浮素蕊，橫在閒窗虛壁。染紙揮毫，粉塗墨暈，不似今端的。天然造化，別是一般，清瘦蹤跡。今夜翠葆堂深，夢迴風定，因月才相識。先自離愁，那更被、曉角殘更催逼。曙色將分，輕陰移盡，過眼難尋覓。江南圖上，畫工應為描得。
念奴嬌
作者：趙長卿
朝代：宋

精神俊雅，更那堪、天與風流標格。羅綺叢中偏豔冶，偷處教人憐惜。目剪秋波，指纖春筍，新樣冠兒直。高堂雲雨，甚人有分消得。忔戲笑裡含羞，回眸低盼，此意誰能識。密約幽歡空悵望，何日能諧端的。玳席歌餘，蘭堂香散，此際愁如織。人歸空對，晚陰庭樹橫碧。
念奴嬌
作者：趙長卿
朝代：宋

據爐肅坐，聽瓶笙、別有天然宮徵。紙帳屏山渾不俗，寫出江南煙水。檠短燈青，灰閒香軟，所欠惟梅矣。風飛無定，數聲時顫窗紙。試問夜已何其，呼童起看，月上東牆未。天外忽聞徵雁過，還把音書來寄。短笠埋煙，輕蓑鳴雨，已辦徵船計。放教歸去，故鄉江上魚美。
念奴嬌
作者：趙長卿
朝代：宋

桂華蟾魄，到中秋、祗有人聞一六。浩渺清風因喚起，千里吹飛鴻鵠。碧落翻花，瑤空隱瑞，聲節琅玕築。板懷玉燕，此時嘉夢重育。始信名在丹臺，曈方八百，子已三千熟。麟脯靈瓜那更有，瓊斝神仙醽醁。秋水春山，柳腰花面，一醉霓裳曲。長生清淨，自然何用辟穀。
念奴嬌
作者：趙長卿
朝代：宋

晚妝才罷，見櫳絲勻玉，一團嬌秀。趁得年光，長是向、金谷無花時候。不比鶯鶯，不關燕燕，不似章臺柳。清涼無汗，雪肌瀟灑難偶。好是斜月黃昏，瑤階鈿砌，百媚初含酒。惱殺多情香噴噴，雙靨盈盈回首。傾國傾城，千金莫惜，蘭蕙應難友。沈郎拚了，為花一味銷瘦。
憶秦娥
作者：趙長卿
朝代：宋

寒蕭索。徵鴻過盡離懷惡。離懷惡。江空天迥，夜寒楓落。有人應誤刀頭約。情深翻恨郎情薄。郎情薄。夢迴長是，半床閒卻。
攤破醜奴兒·採桑子
作者：趙長卿
朝代：宋

又是兩分攜。憔悴損、看怎醫治。煙村一帶寒紅繞，悲風紅葉，殘陽暮草，還似年時。愁緒暗猶夷。謾屈指、數遍歸期。短檠燈燼無人問，此時只有，窗前素月，剛伴相思。
新荷葉
作者：趙長卿
朝代：宋

冷徹蓬壺，翠幢鼎鼎生香。十頃玻璃，望中無限清涼。遮風掩日，高低襯、密護紅妝。陰陰湖裡，羨他雙浴鴛鴦。猛憶西湖，當年一夢難忘。折得曾將蓋雨，歸思如狂。水雲千里，不堪更、回首思量。而今把酒，為伊沈醉何妨。
桃源憶故人
作者：趙長卿
朝代：宋

夜來一夜東風暖。春到桃腮柳眼。對景可堪腸斷。強把愁眉展。花期惹起歸期念。前事從頭忖遍。凝想水遙山遠。空結相思怨。
水龍吟
作者：趙長卿
朝代：宋

危樓橫枕清江上，兩岸碧山如畫。夕煙冪冪，晚燈點點，樓臺新夜。明月當天，白沙流水，冷光連野。浸欄干萬頃，琉璃軟皺，打魚艇、相高下。何處一聲羌管，是誰家、倚樓人也。多情對景，無言有恨，欲歌還罷。把酒臨筵，阿誰知我，此懷難寫。忍思量後夜，芳容不似，暗塵隨馬。
水龍吟
作者：趙長卿
朝代：宋

酒潮勻頰雙眸溜。美映遠山橫秀。風流俊雅，嬌痴體態，眼前稀有。蓮步彎彎，移歸拍裡，凌波難偶。對仙源醉眼，玉纖籠巧，撥輕聲、魚紋皺。我自多情多病，對人前、只推傷酒。瞞他不得，詩情懶倦，沈腰銷瘦。多謝東君，殷勤知我，曲翻紅袖。拼來朝又是，扶頭不起，江樓知不。
水龍吟
作者：趙長卿
朝代：宋

�稍�著意斟量過，天下事、無窮盡。貪榮貪富，朝思夕計，空勞方寸。躡足封王，功名蓋世，誰如韓信。更堆金積玉，石崇豪侈，當時望、傾西晉。長樂宮中一嘆，又何須累累懸印。墜樓效死，輕車東市，頭膏血刃。尤物虛名，於身何補，一齊休問。遇當歌臨酒，舒眉展眼，且隨緣分。
水龍吟
作者：趙長卿
朝代：宋

葦綃開得仙花，就中最有佳人似。香肌勝雪，千般揉縛，禁他風雨。縞夜精神，繁春標緻，忍教孤負。悵潘郎去後，河陽滿縣，知他是、誰為主。多謝文章吏部。遇銜杯、不曾輕許。應知這底，無言情緒，難為分付。吹遍春風，耀殘明月，總傷心處。待閒亭夜永，遊人散後，作飛仙去。
水龍吟
作者：趙長卿
朝代：宋

淡煙輕靄濛濛，望中乍歇凝晴晝。才驚一霎催花，還又隨風過了。清帶梨梢，暈含桃臉，添春多少。向海棠點點，香紅染遍，分明是、胭脂透。無奈芳心滴碎，阻遊人、踏青攜手。簷頭線斷，空中絲亂，才晴卻又。簾幕閒垂處，輕風送、一番寒峭。正留君不住，瀟瀟更下黃昏後。
水龍吟
作者：趙長卿
朝代：宋

無情風掠芭蕉響，還是重門已閉。銀缸獨對，相思方切，教人怎睡。解嘆從前事，解嘆了、依前鱉氣。想他家那裡，知人憔悴，相應是、睡也未。且恁和衣強寢，奈無寐、依前重起。起來思想，當初與你，忒煞容易。及至而今也，半頭天眼，不存不濟。最消魂苦是，黃昏前後，冷清清地。
水龍吟
作者：趙長卿
朝代：宋

煙姿玉骨塵埃外，看自有神仙格。花中越樣風流，曾是名標清客。月夜香魂，雪天孤豔，可堪憐惜。向枝間且作，東風第一，和羹事、期他日。聞道春歸未識。問伊家、卻知訊息。當時惱殺林逋，空繞團欒千百。橫管輕吹處，餘香散、阿誰偏得。壽陽宮、應有佳人，待與點、新妝額。
水龍吟
作者：趙長卿
朝代：宋

韶華迤邐三春暮。飛盡繁紅無數。多情為與，牡丹長約，年年為主。曉露凝香，柔條千里，輕盈清素。最堪憐，玉質冰肌婀娜，江梅謾休爭妒。翠蔓扶疏隱映，似碧紗籠罩，越溪遊女。從前愛惜嬌姿，終日愁風怕雨。夜月一簾，小樓魂斷，有思量處。恐因循易嫁，東風爛熳，暗隨春去。
水龍吟
作者：趙長卿
朝代：宋

天教佔得如簧，巧聲乍囀千嬌媚。金衣襯著，風流模樣，於中可是。紅杏香中，綠楊陰處，多應饒你。向黃昏、苦苦嬌啼怨別，那堪更、東風起。別有詩腸鼓吹。未關他、等閒俗耳。雙柑斗酒，當時曾是，高人留意。南國春歸，上陽花落，止添憔悴。念啼聲欲碎，何人解作留春計。
水龍吟
作者：趙長卿
朝代：宋

先來天與精神，更因麗景添殊態。拖輕苒苒，才凝一段，還分五彩。畢竟非煙，有時為雨，惹情無奈。道無心，怎被歌聲遏斷，遲遲向、青天外。宜伴先生醉臥，得饒道、和山須買。也曾惱殺襄王，誰道依前不會。我欲乘風歸去，翻悵恨、帝鄉何在。念佳期未展，天長莫合，盡空相對。
永遇樂
作者：趙長卿
朝代：宋

宵露珠零，濺冰花薄，凝瑞偏早。月練輕翻，風刀碎剪，青女呈纖巧。微丹楓纈，低摧蕉尾，不覺半池蓮倒。最好是、千林橘柚，輕黃一村封了。佳人指冷，暗驚羅幕，一夜斜飛多少。怕倚銀屏，愁看玉砌，金菊鮮鮮曉。傷嗟傅粉，佳期還未，何處冷沾衣透。爭知人、臨鸞試罷，與梅共瘦。
清平樂
作者：趙長卿
朝代：宋

清和時候。底事休交瘦。滿酌流霞看舞袖。步步錦裀紅皺。六麼舞到虛催。幾多深意徘徊。拼了明朝中酒，為伊更飲瓊杯。
清平樂
作者：趙長卿
朝代：宋

秋容眼界。隨寓渾堪愛。遠岫連天橫淡靄。望斷孤鴻飛外。夕陽紅樹林坰。重重錦障橫陳。一段江南景色，倩誰為下丹青。
清平樂
作者：趙長卿
朝代：宋

楚梅嬌小。好是霜天曉。宿酒惱人香暗繞。浸影碧波池沼。生成素淡芳容。不須抹黛勻紅。準擬凝成陰結子，莫教枉費春工。
清平樂
作者：趙長卿
朝代：宋

水鄉清楚。襟袖銷袢暑。綽約藕花初過雨。出浴楊妃無語。葡萄滿酌玻璃。已拼一醉酬伊。浪卷夕陽紅碎，池光飛上簾幃。
清平樂
作者：趙長卿
朝代：宋

紫簫聲斷。窗底春愁亂。試著春衫羞自看。窄似年時一半。一春長病厭厭。新來愁病重添。香冷倦燻金鴨，日高不卷珠簾。
清平樂
作者：趙長卿
朝代：宋

綺疏新曉。學語雛鶯巧。煙暖瑤階梧葉老。滿地東風芳草。少年不合風流。償他酒債花愁。望斷綠蕪春去，銷魂懶上層樓。
清平樂
作者：趙長卿
朝代：宋

鴻來燕去。又是秋光暮。冉冉流年嗟暗度。這心事還無據。寒窗露冷風清。旅魂幽夢頻驚。何日利名俱賽，為予笑下愁城。
滿江紅
作者：趙長卿
朝代：宋

懊惱平生，奈天賦、恩情太薄。二三歲、看伊受盡，眼尖眉角。記得當初低耳畔，是誰先有于飛約。惟到今、劃地誤盟言，還先惡。天眼見，人難度。天易感，人難託。人心險，天又怎生捉摸。莫問傍人非與是，手兒但把心兒託。便不成、廝守許多時，乾休卻。
漢宮春
作者：趙長卿
朝代：宋

講柳談花，我從來口快，忺說他家。眼前見了，無限楚女吳娃。千停萬穩，較量來、終不如他。便做得，宮儀院體，歌談不帶煙花。從前萬事堪誇。愛拈箋弄管，錦字敧斜。新來與人臑著，不許胡巴。嚎懣謾惹，料福緣、淺似他些。誰為我，傳詩遞曲，殷勤題上窗紗。
瀟湘夜雨·滿庭芳
作者：趙長卿
朝代：宋

斜點銀缸，高擎蓮炬，夜寒不奈微風。重重簾幕掩堂中。香漸遠、長煙嫋穟，光不定、寒影搖紅。偏奇處，當庭月暗，吐焰如虹。紅裳呈豔麗，□娥一見，無奈狂縱。試煩他纖手，捲上紗龍。開正好、銀花照夜，堆不盡、金粟凝空。叮嚀語，頻將好事，來報主人公。
燭影搖紅
作者：趙長卿
朝代：宋

梅雪飄香，杏花開豔燃春晝。銅駝煙淡曉風輕，搖曳青青柳。海燕歸來未久。向雕樑、初成對偶。日長人困，綠水池塘，清明時候。簾幕低垂，麝煤煙噴黃金獸。天涯人去杳無憑，不念東陽瘦。眉上新愁壓舊。要消遣、除非殢酒。酒醒人靜，月滿南樓，相思還又。
瑞鶴仙
作者：趙長卿
朝代：宋

西風蘋末起。動院落清秋，新涼如水。纖歌遏雲際。正美人翻曲，陽春輕麗。蘭衣玉佩。擁南鬥、光中一醉。有邦人、萬口同聲，讚歎我公愷悌。百里。年豐谷稔，事簡刑清，頌聲盈耳。鵬程九萬，摹空展、垂天翼。定丹書飛下，彤墀歸去，秘略家傳小試。看封留、亙古功名，未容退避。
瑞鶴仙
作者：趙長卿
朝代：宋

無言屈指也。算年年底事，長為旅也。悽惶受盡也。把良辰美景，總成虛也。自嗟嘆也。這情懷、如何訴也。謾愁明怕暗，單棲獨宿，怎生禁也。閒也。有時臨鏡，漸覺形容，日消減也。光陰換也。空辜負、少年也。念仙源深處，暖香小院，贏得群花怨也。是虧他見了，多教罵幾句也。
瑞鶴仙
作者：趙長卿
朝代：宋

海棠花半落。正蕙圃風生，蘭亭香撲。青英暝池閣。任翻紅飛絮，遊絲穿幕。情懷易著。奈宿酲、情緒正惡。嘆韶光漸改，年華荏苒，舊歡如許。追念憑肩盟誓，枕臂私言，盡成離索。記得忘卻。當時事，那時約。怕燈前月下，得見則個，厭厭只待窺著。問新來、為誰縈牽，又還瘦削。
瑞鶴仙
作者：趙長卿
朝代：宋

敗荷擎沼面，紅葉舞林梢，光陰何速。碧天靜如水，金風透簾幕，露清蟬伏。追思往事，念當年、悲傷宋玉。漸危樓向晚，魂銷處、倚遍闌干曲。凝目。一霎微雨，塞鴻聲斷，酒病相續。無情賞處，金井梧，東籬菊。漸蘭橈歸去，銀蟾滿夜，水村煙渡怎宿。負伊家、萬愁千恨，甚時是足。
眼兒媚
作者：趙長卿
朝代：宋

一鉤新月照西樓。清夜思悠悠。那堪更被，徵鴻嘹唳，絆惹離愁。倚欄不語情如醉，都總寄眉頭。從前只為，惜他伶俐，舉措風流。
眼兒媚
作者：趙長卿
朝代：宋

人隨社節去匆匆。此恨幾時窮。陽臺寂寞，巫山悽慘，雲雨成空。芭蕉密處窗兒下，冷落舊香中。黃昏靜也，蛩聲滿院，明月清風。
眼兒媚
作者：趙長卿
朝代：宋

先來客路足傷悲。那更話別離。玉驄也解，知人慾去，驤首頻嘶。馬蹄動是三千里，後會莫相違。切須更把，丁香珍重，待我重期。
眼兒媚
作者：趙長卿
朝代：宋

槐陰密處囀黃鸝。午日正長時。一番過雨，綠荷池面，冷浸琉璃。紅塵不到華堂裡，纖楚對蛾眉。笑偎人道，新詞覓個，美底腔兒。
眼兒媚
作者：趙長卿
朝代：宋

南枝訊息杳然間。寂寞倚雕欄。紫腰豔豔，青腰嫋嫋，風月俱閒。佳人環佩玉闌珊。作惡探花還。玉纖拈粟，櫻唇呵粉，愁點眉彎。
眼兒媚
作者：趙長卿
朝代：宋

連滄危觀暮江前。幾醉使君筵。少年俊氣，曾將吟筆，買斷江天。重來細把朋遊數，回首一辛酸。蘭成已老，文園多病，負此江山。
眼兒媚
作者：趙長卿
朝代：宋

當年策馬過錢塘。曲徑小平康。繁紅釅白，嬌鶯奼燕，爭喚何郎。而今又客東風裡，渾不似尋常。只愁別後，月房雲洞，啼損紅妝。
眼兒媚
作者：趙長卿
朝代：宋

玉樓初見念奴嬌。無處不妖嬈。眼傳密意，樽前燭外，怎不魂消。西風明月相逢夜，枕簟正涼宵。殢人記得，叮嚀殘漏，且慢明朝。
聲聲慢
作者：趙長卿
朝代：宋

金風玉露，綠橘黃澄，商秋爽氣飄逸。南鬥騰光，應是間生賢出。照人紫芝眉宇，更仙風、誰能儔匹。細屈指，到小春時候，恰則三日。莫論早年富貴，也休問文章，有如椽筆。堯舜逢君，啟沃定知多術。而今且張錦幄，麝煤泛、暖香郁鬱。華堂裡，聽瑤琴輕弄，水仙新律。
臨江仙
作者：趙長卿
朝代：宋

遠岫螺頭溼翠，流霞赬尾疏明。斷虹斜界雨新晴。煙村燈火晚，江浦畫難成。我向其間泛葉，終朝露渚風汀。老來心事最關情。不堪三弄笛，吹作斷腸聲。
臨江仙
作者：趙長卿
朝代：宋

簾幕輕風灑灑，園林綠蔭垂垂。楝花開遍麥秋時。雨深芳草渡，蝴蝶正慵飛。憔悴三春心事，風流一弄金衣。韶光老盡起深思。日長庭院裡，徙倚聽催歸。
臨江仙
作者：趙長卿
朝代：宋

春事猶餘十日，吳蠶早已三眠。多情忍對落花前。酴醿飄暖雪，荷葉媚晴天。香淡無心浸酒，綠浮可意邀船。時光堪恨也堪憐。單衣三月暮，歌扇一番圓。
臨江仙
作者：趙長卿
朝代：宋

破靨盈盈巧笑，舉杯灩灩迎逢。慧心端有謝娘風。燭花香霧，嬌困面微紅。別恨彩箋雖寄，清歌淺酌難同。夢迴楚館雨雲空。相思春暮，愁滿綠蕪中。
臨江仙
作者：趙長卿
朝代：宋

夜久笙簫吹徹，更深星斗還稀。醉拈裙帶寫新詩。鎖窗風露，燭灺月明時。水調悠揚聲美，幽情彼此心知。古香菸斷彩雲歸。滿傾蕉葉，齊唱傳花枝。
花心動
作者：趙長卿
朝代：宋

風軟寒輕，暗香飄、撲面無限清楚。乍淡乍濃，應想前村，定是早梅初吐。馬兒行過坡兒下，危橋外、竹梢疏處。半斜露。花花蕊蕊，燦然滿樹。一晌看花凝佇。因念我西園，玉英真素。最是繫心，婉娩精神，伴得水雲仙侶。斷腸沒奈人千里，無計向、釵頭頻窺。淚如雨。那堪又還日暮。
花心動
作者：趙長卿
朝代：宋

綠水平湖，浸芙渠爛錦，豔勝傾國。半斂半開，斜立斜敧，好似困嬌無力。水仙應赴瑤池宴，醉歸去、美人扶策。駐香駕、擁波心媚容，倩妝顏色。曾見苕川澄碧。勻粉面、溪頭舊時相識。翠被繡裀，彩扇香篝，度歲杳無訊息。露痕滴盡風前淚，追往恨、悠悠蹤跡。動怨憶。多情自家賦得。
訴衷情
作者：趙長卿
朝代：宋

花前月下會鴛鴦。分散兩情傷。臨行祝付真意，臂間皓齒留香。還更毒，又何妨。盡成瘡。瘡兒可後，痕兒見在，見後思量。
訴衷情
作者：趙長卿
朝代：宋

檀心刻玉幾千重。開處對房櫳。黃昏淡月籠豔，香與酒爭濃。宜輕素，鄙輕紅。思無窮。化工著意，南南北北，一種東風。
謁金門
作者：趙長卿
朝代：宋

今夜雨。掃盡一番袢暑。宛似瀟瀟鳴遠浦。短蓬何日去。自漉床頭玉醑。清興有誰知否。反笑功名能幾許。槐宮非浪語。
謁金門
作者：趙長卿
朝代：宋

春睡足。簾卷翠屏山曲。芳草沿階橫地軸。垂楊相映綠。暗憶舊歡難續。又是禁菸傳燭。陌上踏青新結束。鞦韆誰共促。
謁金門
作者：趙長卿
朝代：宋

燈乍滅。忽見一天明月。恰舞霓裳歌未歇。露寒回絳闕。羽服明暉玉雪。笑語輕參環玦。香澤惱人情不徹。夜長窗自白。
謁金門
作者：趙長卿
朝代：宋

風又雨。滿地殘紅無數。花不能言鶯解語。曉來啼更苦。把酒東皋日暮。抵死留春春去。擬倩楊花尋去處。楊花無定據。
輥繡球
作者：趙長卿
朝代：宋

流水奏鳴琴，風月淨、天無星斗。翠嵐堆裡，蒼巖深處，滿林霜膩，暗香凍了，那禁頻嗅。馬上再三回首。因記省、去年時候。十分全似，那人風韻，柔腰弄影，冰腮退粉，做成清瘦。
醉蓬萊
作者：趙長卿
朝代：宋

見浴蘭才罷，拂掠新妝，巧梳雲髻。初試生衣，恰三裁貼體。艾虎宜男，朱符辟惡，好儲祥納吉。金鳳釵頭，應時戴了，千般忔戲。那更殷勤，再三祝願，鬥巧合歡，彩絲纏臂。刻玉香蒲，泛金觥迎醉。午日薰風，楚詞高詠，度遏雲聲脆。赤口白舌，從今消滅，諸餘可意。
醉蓬萊
作者：趙長卿
朝代：宋

正金風無露。玉宇生涼，楚郊無暑。催起行人，恰槐黃時序。萬里晴宵，幾人爭睹，快鵬摶一舉。明月圓時，素秋中夜，凌雲新賦。那更淵源，詞鋒輕銳，筆陣縱橫，學通今古。譽望飛騰，是麟宗文虎。魁薦歸來，華堂香裡，與管絃為主。待看明年，彤墀射策，鰲頭獨步。
醉蓬萊
作者：趙長卿
朝代：宋

正火山槐夏，黛葉湘枝，荔子新摘。千里馳驅，薦仙源佳席。浪比龍晴，未輸崖蜜，燦爛然紅摘。滿貯雕盤，纖纖素手，丹苞新擘。梨慄粗疏，帶酸橘柚，凡品多般，總羞標格。何以濃香，洗煩襟仙液。為愛真妃，再三珍重，價傾城傾國。玉骨冰肌，風流醞藉，直宜消得。
醉蓬萊
作者：趙長卿
朝代：宋

是平分秋色，夢草池塘，暖風簾幕。昨夜三臺，燦天邊芝角。自是君家，慶流澤遠，降生申崧嶽。厚德溫良，高才粹雅，淵源學博。何事丹墀，尚淹闊步，未許中原，少勤方略。且對笙歌，醉黃金錯落。蕊洞珠宮，媚人桃李，趁青春綽約。綠意紅情，成陰結子，五雲樓閣。
醉蓬萊
作者：趙長卿
朝代：宋

是三春已暮，浪蕊彤殘，牡丹零落。獨殿清和，有佳名芍藥。淺淺芳業，繡幢鼎鼎，更豔香綽約。渾似揚州，畫樓捲起，翠簾紅幕。倚檻輕盈，萬嬌千媚，故整霞裙，笑花寂寞。太守風流，擁笙歌圍著。坐上詩人，二千里外，念此身飄泊。客眼看花，歸心對酒，番成蕭索。
長相思
作者：趙長卿
朝代：宋

斂愁眉。恨依依。腸斷關情怨別離。雲中過雁悲。瘦因誰。病因誰。屈指無言忖後期。此時人怎知。
長相思
作者：趙長卿
朝代：宋

花飛飛。柳依依。簾卷東風日正遲。社前雙燕歸。藥欄東，藥欄西。記得當時素手攜。彎彎月似眉。
鵲橋仙
作者：趙長卿
朝代：宋

雲峰初斂，秋榮如洗，庭院金風初扇。蔥蔥佳氣靄侯門，信天上、麒麟乍見。祝君此去，飛黃騰踏，日侍凝旒邃冕。和羹調味早歸來，坐看取、蓬萊清淺。
點絳唇
作者：趙長卿
朝代：宋

密雨隨風，咋來一夜簷聲溜。奈何僝僽。官路梅花瘦。賦得多情，怕到春時候。如今一病非因酒。試問君知否。
點絳唇
作者：趙長卿
朝代：宋

開盡梅花，雪殘庭戶春來早。歲華偏好。只恐催人老。惟有詩情，猶被花枝惱。金樽倒。共成歡笑。終是清狂少。
點絳唇
作者：趙長卿
朝代：宋

離緒千重，角聲偏著羈人枕。那堪酒醒。句引愁難整。門鎖黃昏，月浸梅花冷。人初靜。鬥垂天迥。雁落清江影。
點絳唇
作者：趙長卿
朝代：宋

雲嚲宮鬟，淡黃衫子輕香透。晚涼時候。睡起新妝就。冰枕生寒，玉浸纖纖手。沈吟久。眉山斂秀。愛道奴家瘦。
點絳唇
作者：趙長卿
朝代：宋

輕暖輕寒，賞花天氣春將半。柳搖金線。求友鶯相喚。玉腕蛾眉，意眼頻頻眄。歌喉軟。玉卮受勸。一醉應相拼。
點絳唇
作者：趙長卿
朝代：宋

瓦溼鴛鴦，夜深霜重江風冷。月華明映。清浸梅梢粉。漏斷寒濃，惹起當年恨。君休問。雁飛欲盡。沒個南來信。
點絳唇
作者：趙長卿
朝代：宋

當日相逢，枕衾清夜紗窗冷。翠梅低映。汗溼香腮粉。美滿風情，結下無窮恨。憑誰問。此心難盡。說與他爭信。
點絳唇
作者：趙長卿
朝代：宋

蓼岸西風，小舟江上漁歌唱。倚欄凝想。冪冪雲垂帳。好事因循，寂寞閒惆悵。如何向。又來心上。空向高亭望。
點絳唇
作者：趙長卿
朝代：宋

春到垂楊，嫩黃染就金絲軟。麗晴新暖。湧翠千山遠。為甚年年，眉向東風展。閒消遣。欲歸猶懶。漁笛天將晚。
點絳唇
作者：趙長卿
朝代：宋

雲霽山橫，翠濤擁起千重恨。砌成愁悶。那更梅花褪。鳳管雲笙，無不縈方寸。叮嚀問。淚痕羞慍。界破香腮粉。
點絳唇
作者：趙長卿
朝代：宋

啼鳥喃喃，恨春歸去春誰管。日和風暖。綠暗閒庭院。還憶當年，綺席新相見。人已遠。水流雲散。空結多情怨。
點絳唇
作者：趙長卿
朝代：宋

夜雨如傾，滿溪添漲桃花水。落紅鋪地。枝上堆濃翠。去年如今，常伴酴醿醉。今年裡。離家千里。獨猛東風淚。
瑤臺第一層
作者：趙頊
朝代：宋

西母池邊宴罷，贈南枝、步玉霄。緒風和扇，冰華髮秀，雪質孤高。漢陂呈練影，問是誰、獨立江皋。便凝望、壺中珪璧，天下瓊瑤。清標。曾陪勝賞，坐望愁、解使塵消。況雙成與乳丹點染，都付香梢。壽妝酥冷，郢韻佩舉，麝捲雲綃。樂逍遙。鳳凰臺畔，取次憶吹簫。
人月圓
作者：趙鼎
朝代：宋

連環寶瑟深深願，結盡一生愁。人間天上，佳期勝賞，今夜中秋。雅歌妍態，嫦娥見了，應羨風流。芳尊美酒，年年歲歲，月滿高樓。
句·其一
作者：趙鼎
朝代：宋

疏速宜凈掃妖氛了，來看錢塘八月潮。
句·其三
作者：趙鼎
朝代：宋

疏顔齋在倅廳，面對逍遙樓。
句·其二
作者：趙鼎
朝代：宋

疏身騎箕尾歸天上，氣作山河壯本朝。
如夢令
作者：趙鼎
朝代：宋

煙雨滿江風細。江上危樓獨倚。歌罷楚雲空，樓下依前流水。迢遞。迢遞。目送孤鴻千里。
怨春風·一斛珠
作者：趙鼎
朝代：宋

寶鑑菱花瑩。孤鸞慵照影。魚書蝶夢兩浮沉，恨恨恨。結盡丁香，瘦如楊柳，雨疏雲冷。宿醉厭厭病。羅巾空淚粉。欲將遠意託湘弦，悶悶悶。香絮悠悠，畫簾悄悄，日長春困。
河傳
作者：趙鼎
朝代：宋

秋光向晚。嘆羈遊坐見。年華將換。一紙素書，擬託南來徵雁。奈雪深、天更遠。東窗皓月今宵滿。淺酌芳尊，暫倩嫦娥伴。應念夜長，旅枕孤衾不暖。便莫教、清影轉。
河傳
作者：趙鼎
朝代：宋

年年桃李。渺關河一夢，飛花空委。鴻去燕來，錦字參差難寄。斂雙眉、山對起。嬌波淚落妝如洗。獨倚高樓，日日春風裡。江水際。天色無情，似送離懷千里。
滿江紅
作者：趙鼎
朝代：宋

慘結秋陰，西風送、霏霏雨溼。悽望眼、徵鴻幾字，暮投沙磧。試問鄉關何處是，水雲浩蕩迷南北。但一抹、寒青有無中，遙山色。天涯路，江上客。腸欲斷，頭應白。空搔首興歡，暮年離拆。須通道消憂除是酒，奈酒行有盡情無極。便挽取、長江入尊罍，澆胸臆。
烏夜啼
作者：趙鼎
朝代：宋

簷花點滴秋清。寸心驚。香斷一爐瀋水、一燈青。涼宵永。孤衾冷。夢難成。葉葉高梧敲恨、送殘更。
烏夜啼
作者：趙鼎
朝代：宋

雨餘風露悽然。月流天。還是年時今夜、照關山。收別淚。持杯起。問嬋娟。問我扁舟流蕩、幾時還。
花心動
作者：趙鼎
朝代：宋

江月初升，聽悲風、蕭瑟滿山零葉。夜久酒闌，火冷燈青，奈此愁懷千結。綠琴三嘆朱弦絕，與誰唱、陽春白雪。但遐想、窮年坐對，斷編遺冊。西北攙槍未滅。千萬鄉關，夢遙吳越。慨念少年，橫槊風流，醉瞻海涵天闊。老來身世疏篷底，忍憔悴、看人顏色。更何似、歸與枕流漱石。
賀聖朝
作者：趙鼎
朝代：宋

花光燭影春容媚。香生和氣。紛紛兒女拜翁前，勸犀尊金醴。凌煙圖畫，王侯富貴，非翁雅意。願翁早早乞身歸，對青山沈醉。
醉桃園·桃源憶故人
作者：趙鼎
朝代：宋

青春不與花為主。花正開時春暮。花下醉眠休訴。看取春歸去。鶯愁蝶怨春知否。欲問春歸何處。只有一尊芳醑。留得青春住。
醉蓬萊
作者：趙鼎
朝代：宋

破新正春到，五葉堯蓂，弄芳初秀。翦綵然膏，燦華筵如晝。家慶圖中，老萊堂上，竟祝翁遐壽。喜氣歡容，光生玉斝，香霏金獸。誰會高情，淡然聲利，一笑塵寰，萬緣何有。解組歸來，訪漁樵朋友。華髮蒼顏，任從老去，但此情依舊。歲歲年年，花前月下，一尊芳酒。
雙翠羽
作者：趙鼎
朝代：宋

小園曲徑，度疏林深處，幽蘭微馥。竹塢無人雙翠羽，飛觸珊珊寒玉。更欲題詩，晚來孤興，卻恐傷幽獨。不如花下，一尊芳酒相屬。慨念故國風流，楊花春夢短，黃粱初熟。卷白千觴須勸我，洗此胸中榮辱。醉揖南山，一聲清嘯，休把離騷讀。遲留歸去，月明猶掛喬木。
點絳唇
作者：趙鼎
朝代：宋

惜別傷離，此生此念無重數。故人何處。還送春歸去。美酒一杯，誰解歌金縷。無情緒。淡煙疏雨。花落空庭暮。
點絳唇
作者：趙鼎
朝代：宋

香冷金爐，夢迴鴛帳餘香嫩。更無人問。一枕江南恨。消瘦休文，頓覺春衫褪。清明近。杏花吹盡。薄暮東風緊。
念奴嬌
作者：趙鼎臣
朝代：宋

舊遊何處，記金湯形勝，蓬瀛佳麗。淥水芙蓉，元帥與賓僚，風流濟濟。萬柳庭邊，雅歌堂上，醉倒春風裡。十年一夢，覺來煙水千里。惆悵送子重遊，南樓依舊不，朱闌誰倚。要識當時，惟是有明月，曾陪珠履。量減杯中，雪添頭上，甚矣吾衰矣。酒徒相問，為言憔悴如此。
念奴嬌
作者：趙鼎臣
朝代：宋

嫦娥伴侶，降人世，天與長生仙籙。五色雲開浮瑞靄，中有西真眉目。賢德家風，豔容天賦，佔盡人間福。長庚明月，誓同千古相逐。開宴香藹華堂，金盃休訴，好醉蟠桃熟。子子孫孫同上壽，有個人人同祝。雨鬢春風，一釵香霧，長與瑤池綠。更祈眉壽，願如南山松竹。
念奴嬌
作者：趙龍圖
朝代：宋

吾今老矣。好歸來、了取青山活計。甲子一週餘半紀，諳盡人間物理。婚嫁隨緣，田舍粗給，知足生慚愧。心田安逸，自然綽有餘地。還是初度來臨，葛巾野服，不減貂蟬貴。門外風波煙浪惡，我已收心無累。弟勸兄酬，兒歌女舞，落得醺醺醉。滿堂一笑，大家百二十歲。
句
作者：軒氏
朝代：宋

栗棘蓬，栗棘蓬，一口吞却更無蹤。
句
作者：轩氏
朝代：宋

栗棘蓬，栗棘蓬，一口吞却更无踪。
千年调蔗庵小阁名曰卮言，作此词以嘲之
作者：辛弃疾
朝代：宋

卮酒向人时，和气先倾倒。最要然然可可，万事称好。滑稽坐上，更对鸱夷笑。寒与热，总随人，甘国老。少年使酒，出口人嫌拗。此个和合道理，近日方晓。学人言语，未曾十分巧。看他门，得人怜，秦吉了。
唐河传·效花间体
作者：辛弃疾
朝代：宋

春水，千里，孤舟浪起，梦携西子。觉来村巷夕阳斜。几家，短墙红杏花。晚云做造些儿雨，折花去，岸上谁家女。太狂颠。那边，柳绵，被风吹上天。
声声慢滁州旅次登奠枕楼作，和李清宇韵
作者：辛弃疾
朝代：宋

征埃成阵，行客相逢，都道幻出层楼。指点檐牙高处，浪拥云浮。今年太平万里，罢长淮、千骑临秋。凭栏望，有东南佳气，西北神州。千古怀嵩人去，应笑我、身在楚尾吴头。看取弓刀，陌上车马如流。从今赏心乐事，剩安排、酒令诗筹。华胥梦，愿年年、人似旧游。
太常引建康中秋夜，为吕叔潜赋
作者：辛弃疾
朝代：宋

一轮秋影转金波，飞镜又重磨。把酒问姮娥：被白发、欺人奈何！乘风好去，长空万里，直下山河。斫去桂婆娑，人道是、清光更多！
念奴娇和赵国兴知录韵
作者：辛弃疾
朝代：宋

为沽美酒，过溪来、谁道幽人难致。更觉元龙楼百尺，湖海平生豪气。自叹年来，看花索句，老不如人意。东风归路，一川松竹如醉。怎得身似庄周，梦中蝴蝶，花底人间世。记取江头三月暮，风雨不为春计。万斛愁来，金貂头上，不抵银瓶贵。无多笑我，此遍聊当宾戏。
念奴娇登建康赏心亭，呈史留守致道
作者：辛弃疾
朝代：宋

我来吊古，上危楼赢得、闲愁千斛。虎踞龙蟠何处是？只有兴亡满目。柳外斜阳，水边归鸟，陇上吹乔木。片帆西去，一声谁喷霜竹？却忆安石风流，东山岁晚，泪落哀筝曲。儿辈功名都付与，长日惟消棋局。宝镜难寻，碧云将暮，谁劝杯中绿？江头风怒，朝来波浪翻屋。
念奴娇赋雨岩，效朱希真体
作者：辛弃疾
朝代：宋

近来何处有吾愁，何处还知吾乐。一点凄凉千古意，独倚西风寥郭。并竹寻泉，和云种树，唤做真闲客，此心闲处，不应长藉邱壑。休说往事皆非，而今云是，且把清尊酌。醉里不知谁是我，非月非云非鹤。露冷风高，松梢桂子，醉了还醒却。北窗高卧，莫教啼鸟惊著。
感皇恩读《庄子》，闻朱晦庵即世
作者：辛弃疾
朝代：宋

案上数编书，非庄即老。会说忘言始知道。万言千句，自不能忘堪笑。朝来梅雨霁，青青好。一壑一丘，轻衫短帽。白发多时故人少。子云何在，应有玄经遗草。江河流日夜，何时了。
新荷叶和赵德庄韵
作者：辛弃疾
朝代：宋

人已归来，杜鹃欲劝谁归？绿树如云，等闲借与莺飞。兔葵燕麦，问刘郎、几度沾衣？翠屏幽梦，觉来水绕山围。有酒重携，小园随意芳菲。往日繁华，而今物是人非。春风半面，记当年、初识崔徽。南云雁少，锦书无个因依。
木兰花慢滁州送范倅
作者：辛弃疾
朝代：宋

老来情味减，对别酒、怯流年。况屈指中秋，十分好月，不照人圆。无情水、都不管，共西风、只等送归船。秋晚莼鲈江上，夜深儿女灯前。征衫。便好去朝天。玉殿正思贤。想夜半承明。留教视草，却遣筹边。长安故人问我，道寻常、泥酒只依然。目断秋霄落雁，醉来时响空弦。
水龙吟登建康赏心亭
作者：辛弃疾
朝代：宋

楚天千里清秋，水随天去秋无际。遥岑远目，献愁供恨，玉簪螺髻。落日楼头，断鸿声里，江南游子。把吴钩看了，栏干拍遍，无人会，登临意。休说鲈鱼堪脍，尽西风，季鹰归未？求田问舍，怕应羞见，刘郎才气。可惜流年，忧愁风雨，树犹如此！倩何人唤取红巾翠袖，揾[1]英雄泪！
汉宫春会稽蓬莱阁观雨
作者：辛弃疾
朝代：宋

秦望山头，看乱云急雨，倒立江湖。不知云者为雨，雨者云乎。长空万里，被西风、变灭须臾。回首听，月明天籁，人间万窍号呼。谁向若耶溪上，倩美人西去，麋鹿姑苏。至今故国人望，一舸归欤。岁去暮矣，问何不、鼓瑟吹竽。君不见，王亭谢馆，冷烟寒树啼乌。
汉宫春立春
作者：辛弃疾
朝代：宋

春已归来，看美人头上，袅袅春幡。无端风雨，未肯收尽余寒。年时燕子，料今宵梦到西园。浑未辨，黄柑荐酒，更传青韭堆盘？却笑东风，从此便薰梅染柳，更没些闲。闲时又来镜里，转变朱颜。清愁不断，问何人会解连环？生怕见花开花落，朝来塞雁先还。
祝英台近晚春
作者：辛弃疾
朝代：宋

宝钗分，桃叶渡，烟柳暗南浦。怕上层楼，十日九风雨。断肠片片飞红，都无人管，更谁劝、啼莺声住？鬓边觑，试把花卜归期，才簪又重数。罗帐灯昏，哽咽梦中语：是他春带愁来，春归何处？却不解、带将愁去。
露天晓角旅兴
作者：辛弃疾
朝代：宋

吴头楚尾，一棹人千里。休说旧愁新恨，长亭树、今如此！宦游吾倦矣，玉人留我醉。明日万花寒食，得且住、为佳耳。
一絡索·一落縈
作者：辛棄疾
朝代：宋

羞見鑒鸞孤卻。倩人梳掠。一春長是為花愁，甚夜夜、東風惡。行繞翠簾珠箔。錦箋誰託。玉觴淚滿卻停觴，怕酒似、郎情薄。
六州歌頭
作者：辛棄疾
朝代：宋

西湖萬頃，樓觀矗千門。春風路，紅堆錦，翠連雲。俯層軒。風月都無際，蕩空藹，開絕境，雲夢澤，饒八九，不須吞。翡翠明璫，爭上金堤去，勃窣媻姍。看賢王高會，飛蓋入雲煙。白鷺振振，鼓咽咽。記風流遠，更休作，嬉遊地，等閒看。君不見，韓獻子，晉將軍，趙孤存。千載傳忠獻，兩定策，紀元勳。孫又子，方談笑，整乾坤。直使長江如帶，依前是、□趙須韓。伴皇家快樂，長在玉津邊。只在南園。
六州歌頭
作者：辛棄疾
朝代：宋

晨來問疾，有鶴止庭隅。吾語汝。只三事，太愁予。病難扶。手種青松樹。礙梅塢。妨花逕，才數尺。如人立。卻須鋤。秋水堂前，曲沼明於鏡，可燭眉須。被山頭急雨，耕壟灌泥塗。誰使吾廬。映汙渠。嘆青山好，簷外竹，遮欲盡，有還無。刪竹去，吾乍可，食無魚。愛扶疏。又欲為山計，千百慮，累吾軀。凡病此。吾過矣。子奚如。口不能言臆對，雖扁鵲、藥石難除。有要言妙道，往問北山愚。庶有瘳乎。
千年調
作者：辛棄疾
朝代：宋

卮酒向人時，和氣先傾倒。最要然然可可，萬事稱好。滑稽坐上，更對鴟夷笑。寒與熱，總隨人，甘國老。少年使酒，出口人嫌拗。此個和合道理，近日方曉。學人言語，未會十分巧。看他門，得人憐，秦吉了。
千年調
作者：辛棄疾
朝代：宋

左手把青霓，右手挾明月。吾使豐隆前導，叫開閶闔。周遊上下，徑入寥天一。覽縣圃，萬斛泉，千丈石。鈞天廣樂，燕我瑤之席。帝飲予觴甚樂，賜汝蒼璧。嶙峋突兀，正在一丘壑。餘馬懷，僕伕悲，下恍惚。
喜遷鶯
作者：辛棄疾
朝代：宋

暑風涼月。愛亭亭無數，綠衣持節。掩冉如羞，參差似妒，擁出芙渠花發。步襯潘娘堪恨，貌比六郎誰潔。添白鷺，晚晴時，公子佳人並列。休說。搴木末。當日靈均，恨與君王別。心阻媒勞，交疏怨極，恩不甚兮輕絕。千古離騷文字，芳至今猶未歇。都休問，但千杯快飲，露荷翻葉。
夜遊宮
作者：辛棄疾
朝代：宋

幾個相知可喜。才廝見、說山說水。顛倒爛熟只這是。怎奈向，一回說，一回美。有個尖新底。說底話、非名即利。說得口乾罪過你。且不罪，俺略起，去洗耳。
如夢令
作者：辛棄疾
朝代：宋

韻勝仙風縹緲。的皪嬌波宜笑。串玉一聲歌，占斷多情風調。清妙。清妙。留住飛雲多少。
如夢令
作者：辛棄疾
朝代：宋

燕子幾曾歸去。只在翠巖深處。重到畫梁間，誰與舊巢為主。深許。深許。聞道鳳凰來住。
婆羅門引
作者：辛棄疾
朝代：宋

不堪鶗鴂，早教百草放春歸。江頭愁殺吾累。卻覺君侯雅句，千載共心期。便留春甚樂，樂了須悲。瓊而素而。被花惱、只鶯知。正要千鍾角酒，五字栽詩。江東日暮，道繡斧、人去未多時。還又要、玉殿論思。
婆羅門引
作者：辛棄疾
朝代：宋

落星萬點，一天寶焰下層霄。人間疊作仙鰲。最愛金連側畔，紅粉嫋花梢。更鳴鼉擊鼓，噴玉吹簫。曲江畫橋。記花月、可憐宵。想見閒愁未了，宿酒才消。東風搖盪，似楊柳、十五女兒腰。人共柳、那個無聊。
婆羅門引
作者：辛棄疾
朝代：宋

落花時節，杜鵑聲裡送君歸。未消文字湘累。只怕蛟龍雲雨，後會渺難期。更何人念我，老大傷悲。已而已而。算此意、只君知。記取岐亭買酒，雲洞題詩。爭如不見，才相見、便有別離時。千里月、兩地相思。
婆羅門引
作者：辛棄疾
朝代：宋

龍泉佳處，種花滿縣卻東歸。腰間玉若金累。須信功名富貴，長與少年期。悵高山流水，古調今悲。臥龍暫而。算天上、有人知。最好五十學易，三百篇詩。男兒事業，看一日、須有致君時。端的了、休更尋思。
婆羅門引
作者：辛棄疾
朝代：宋

綠陰啼鳥，陽關未徹早催歸。歌珠悽斷累累。回首海山何處，千里共襟期。嘆高山流水，絃斷堪悲。中心悵而。似風雨、落花知。更擬停雲君去，細□陶詩。見君何日，待瓊林、宴罷醉歸時。人爭看、寶馬來思。
山鬼謠·摸魚兒
作者：辛棄疾
朝代：宋

問何年，此山來此，西風落日無語。看君似是羲皇上，直作太初名汝。溪上路。算只有、紅塵不到今猶古。一杯誰舉。笑我醉呼君，崔嵬未起，山鳥覆杯去。須記取。昨夜龍湫風雨。門前石浪掀舞。四更山鬼吹燈嘯，驚倒世間兒女。依約處。還問我、清遊杖屨公良苦。神交心許。待萬里攜君，鞭笞鸞鳳，誦我遠遊賦。
念奴嬌
作者：辛棄疾
朝代：宋

龍山何處，記當年高會，重陽佳節。誰與老兵供一笑，落帽參軍華髮。莫倚忘懷，西風也會，點檢尊前客。淒涼今古，眼中三兩飛蝶。須信採菊東籬，高情千載，只有陶彭澤。愛說琴中如得趣，弦上何勞聲切。試把空杯，翁還肯道，何必杯中物。臨風一笑，請翁同醉今夕。
念奴嬌
作者：辛棄疾
朝代：宋

風狂雨橫，是邀勒園林，幾多桃李。待上層樓無氣力，塵滿欄干誰倚。就火添衣，移香傍枕，莫卷朱簾起。元宵過也，春寒猶自如此。為問幾日新晴，鳩鳴屋上，鵲報簷前喜。揩試老來詩句眼，要看拍堤春水。月下憑肩，花邊繫馬，此興今休矣。溪南酒賤，光陰只在彈指。
念奴嬌
作者：辛棄疾
朝代：宋

洞庭春晚，舊傳恐是，人間尤物。收拾瑤池傾國豔，來向朱欄一壁。透戶龍香，隔簾鶯語，料得肌如血。月妖真態，是誰教避人傑。酒罷歸對寒窗，相留昨夜，應是梅花發。賦了高唐猶想像，不管孤燈明滅。半面難期，多情易感，愁點星星發。繞樑聲在，為伊忘味三月。
念奴嬌
作者：辛棄疾
朝代：宋

江南盡處，墮玉京仙子，絕塵英秀。彩筆風流，偏解寫、姑射冰姿清瘦。笑殺春工，細窺天巧，妙絕應難有。丹青圖畫，一時都愧凡陋。還似籬落孤山，嫩寒清曉，祗欠香沾袖。淡佇輕盈，誰付與、弄粉調朱纖手。疑是花神，朅來人世，佔得佳名久。松篁佳韻，倩君添做三友。
念奴嬌
作者：辛棄疾
朝代：宋

君詩好處，似鄒魯儒家，還有奇節。下筆如神強壓韻，遺恨都無毫髮。灸手炎來，掉頭冷去，無限長安客。丁寧黃菊，未消勾引蜂蝶。天上絳闕清都，聽君歸去，我自癯山澤。人道君才剛百鍊，美玉都成泥切。我愛風流，醉中顛倒，丘壑胸中物。一杯相屬，莫孤風月今夕。
念奴嬌
作者：辛棄疾
朝代：宋

妙齡秀髮，湛靈臺一點，天然奇絕。萬壑千巖歸健筆，掃盡平山風月。雪裡疏梅，霜頭寒菊，迥與餘花別。識人青眼，慨然憐我疏拙。遐想後日娥眉，兩山橫黛，談笑風生頰。握手論文情極處，冰玉一時清潔。掃斷塵勞，招呼蕭散，滿酌金蕉葉。醉鄉深處，不知天地空闊。
念奴嬌
作者：辛棄疾
朝代：宋

對花何似，似吳宮初教，翠圍紅陣。欲笑還愁羞不語，惟有傾城嬌韻。翠蓋風流，牙籤名字，舊賞那堪省。天香染露，曉來衣潤誰整。最愛弄玉團酥，就中一朵，曾入揚州詠。華屋金盤人未醒，燕子飛來春盡。最憶當年，沈香亭北，無限春風恨。醉中休問，夜深花睡香冷。
念奴嬌
作者：辛棄疾
朝代：宋

近來何處有吾愁，何處還知吾樂。一點淒涼千古意，獨倚西風寥廓。並竹尋泉，和雲種樹，喚做真閒客。此心閒處，不應長藉邱壑。休說往事皆非，而今雲是，且把清尊酌。醉裡不知誰是我，非月非雲非鶴。冷露風高，松梢桂子，醉了還醒卻。北窗高臥，莫教啼鳥驚著。
念奴嬌
作者：辛棄疾
朝代：宋

看公風骨，似長松磊落，多生奇節。世上兒曹都蓄縮，凍芋旁堆秋瓞。結屋溪頭，境隨人勝，不是江山別。紫雲如陣，妙歌爭唱新闋。尊酒一笑相逢，與公臭味，菊茂蘭須悅。天上四時調玉燭，萬事宜詢黃髮。看取東歸，周家叔父，手把元龜說。祝公長似，十分今夜明月。
念奴嬌
作者：辛棄疾
朝代：宋

倘來軒冕，問還是、今古人間何物。舊日重城愁萬里，風月而今堅壁。藥籠功名，酒壚身世，可惜矇頭雪。浩歌一曲，坐中人物之傑。堪嘆黃菊凋零，孤標應也有，梅花爭發。醉裡重揩西望眼，惟有孤鴻明減。世事從教，浮雲來去，枉了衝冠發。故人何在，長歌應伴殘月。
念奴嬌
作者：辛棄疾
朝代：宋

論心論相，便擇術滿眼，紛紛何物。踏碎鐵鞋三百緉，不在危峰絕壁。龍友相逢，窪樽緩舉，議論敲冰雪。何妨人道，聖時同見三傑。自是不日同舟，平戎破虜，豈由言輕發。任使窮通相鼓弄，恐是真□難滅。寄食王孫，喪家公子，誰握周公發。冰□皎皎，照人不下霜月。
念奴嬌
作者：辛棄疾
朝代：宋

道人元是，道家風、來作煙霞中物。翠幰裁犀遮不定，紅透玲瓏油壁。借得春工，惹將秋露，薰做江梅雪。我評花譜，便應推此為傑。憔悴何處芳枝，十郎手種，看明年花發。坐對虛空香色界，不怕西風起滅。別駕風流，多情更要，簪滿姮娥發。等閒折盡，玉斧重倩修月。
念奴嬌
作者：辛棄疾
朝代：宋

野棠花落，又匆匆、過了青明時節。剗地東風欺客夢，一夜雲屏寒怯。曲岸持觴，垂楊繫馬，此地曾輕別。樓空人去，舊遊飛燕能說。聞道綺陌東頭，行人長見，簾底纖纖月。舊恨春江流未斷，新恨雲山千疊。料得明朝，尊前重見，鏡裡花難折。也應驚問，近來多少華髮。
念奴嬌
作者：辛棄疾
朝代：宋

晚風吹雨，戰新荷、聲亂明珠蒼璧。誰把香奩收寶鏡，雲錦紅涵湖碧。飛鳥翻空，游魚吹浪，慣趁笙歌席。坐中豪氣，看公一飲千石。遙想處士風流，鶴隨人去，老作飛仙伯。茅舍疏籬今在否，松竹已非疇昔。欲說當年，望湖樓下，水與雲寬窄。醉中休問，斷腸桃葉訊息。
念奴嬌
作者：辛棄疾
朝代：宋

未須草草，賦梅花，多少騷人詞客。總被西湖林處士，不肯分留風月。疏影橫斜，暗香浮動，□□春訊息。尚餘花品，未忝今古人物。看取香月堂前，歲寒相對，楚兩龔之潔。自與詩家成一種，不繫南昌仙籍。怕是當年，香山老子，姓白來江國。謫仙人，字太白，還又名白。
念奴嬌
作者：辛棄疾
朝代：宋

少年握槊，氣憑陵、酒聖詩豪餘事。縮手旁觀初未識，兩兩三三而已。變化須臾，鷗飛石鏡，鵲抵星橋□。搗殘秋練，玉砧猶想纖指。堪笑千古爭心，等閒一勝，拼了光陰費。老子忘機渾謾與，鴻鵠飛來天際。武媚宮中，韋娘局上，休把興亡記。布衣百萬，看君一笑沈醉。
念奴嬌
作者：辛棄疾
朝代：宋

我來弔古，上危樓、贏得閒愁千斛。虎踞龍蟠何處是，只是興亡滿目。柳外斜陽，水邊歸鳥，隴上吹喬木。片帆西去，一聲誰噴霜竹。卻憶安石風流，東山歲晚，淚落哀箏曲。兒輩功名都付與，長日惟消棋局。寶鏡難尋，碧雲將暮，誰勸杯中綠。江頭風怒，朝來波浪翻屋。
念奴嬌
作者：辛棄疾
朝代：宋

是誰調護，歲寒枝、都把蒼苔封了。茅舍疏籬江上路，清夜月高山小。摸索應知，曹劉沈謝，何況霜天曉。芬芳一世，料君長被花惱。惆悵立馬行人，一枝最愛，竹外橫斜好。我向東鄰曾醉裡，喚起詩家二老。拄杖而今，婆娑雪裡，又識商山皓。請君置酒，看渠與我傾倒。
念奴嬌
作者：辛棄疾
朝代：宋

疏疏淡淡，問阿誰、堪比天真顏色。笑殺東君虛占斷，多少朱朱白白。雪裡溫柔，水邊明秀，不惜春工力。骨清香嫩，迥然天與奇絕。嘗記寶篽寒輕，瑣窗人睡起，玉纖輕摘。漂泊天涯空瘦損，猶有當年標格。萬里風煙，一溪霜月，未怕欺他得。不如歸去，閬苑有個人憶。
念奴嬌
作者：辛棄疾
朝代：宋

為沽美酒，過溪來、誰道幽人難致。更覺元龍樓百尺，湖海平生豪氣。自嘆年來，看花索句，老不如人意。東風歸路，一川松竹如醉。怎得身似莊周，夢中蝴蝶，花底人間世。記取江頭三月暮，風雨不為春計。萬斛愁來，金貂頭上，不抵銀瓶貴。無多笑我，此篇聊當《賓戲》。
念奴嬌
作者：辛棄疾
朝代：宋

西真姊妹，料凡心忽起，共辭瑤闕。燕燕鶯鶯相併比，的當兩團兒雪。合韻歌喉，同茵舞袖，舉措□□別。江梅影裡，迥然雙蕊奇絕。還聽別院笙歌，倉皇走報，笑語渾重疊。拾翠洲邊攜手處，疑是桃根桃葉。並蒂芳蓮，雙頭紅藥，不意俱攀折。今宵鴛帳，有同對影明月。
念奴嬌
作者：辛棄疾
朝代：宋

兔園舊賞，悵遺蹤、飛鳥千山都絕。縞帶銀盃江上路，惟有南枝香別。萬事新奇，青山一夜，對我頭先白。倚巖千樹，玉龍飛上瓊闕。莫惜霧鬢風鬟，試教騎鶴，去約尊前月。自與詩翁磨凍硯，看掃《幽蘭》新闕。便擬□□，人間揮汗，留取層冰潔。此君何事，晚來還易腰折。
惜奴嬌
作者：辛棄疾
朝代：宋

風骨蕭然，稱獨立、群仙首。春江雪、一枝梅秀。小樣香檀，映朗玉、纖纖手。未久。轉新聲、泠泠山溜。曲裡傳情，更濃似、尊中酒。信傾蓋、相逢如舊。別後相思，記敏政堂前柳。知否。又拼了、一場消瘦。
摸魚兒
作者：辛棄疾
朝代：宋

更能消、幾番風雨。匆匆春又歸去。惜春長恨花開早，何況落紅無數。春且住。見說道、天涯芳草迷歸路。怨春不語。算只有殷勤，畫簷珠網，盡日惹飛絮。長門事，準擬佳期又誤。蛾眉曾有人妒。千金縱買相如賦，脈脈此情誰訴。君莫舞。君不見、玉環飛燕皆塵土。閒愁最苦。休去倚危樓，斜陽正在，煙柳斷腸處。
摸魚兒
作者：辛棄疾
朝代：宋

望飛來、半空鷗鷺。須臾動地鼙鼓。截江組練驅山去，鏖戰未收貔虎。朝又暮。誚慣得、吳兒不怕蛟龍怒。風波平步。看紅旆驚飛，跳魚直上，蹙踏浪花舞。憑誰問，萬里長鯨吞吐。人間兒戲千弩。滔天力倦知何事，白馬素車東去。堪恨處。人道是、子胥冤憤終千古。功名自誤。謾教得陶朱，五湖西子，一舸弄煙雨。
新荷葉
作者：辛棄疾
朝代：宋

種豆南山，零落一頃為萁。歲晚淵明，也吟草盛苗稀。風流剗地，向尊前、採菊題詩。悠然忽見，此山正繞東籬。千載襟期。高情想像當時。小閣橫空，朝來翠撲人衣。是中真趣，問騁懷、遊目誰知。無心出岫，白雲一片孤飛。
新荷葉
作者：辛棄疾
朝代：宋

物盛還衰，眼看春藥秋萁。貴賤交情，翟公門外人稀。酒酣耳熱，又何須、幽憤裁詩。茂林修竹，小園曲逕疏籬。秋以為期。西風黃菊開時。拄杖敲門，從他顛倒裳衣。去年堪笑，醉題詩、醒後方知。而今東望，心隨去鳥先飛。
新荷葉
作者：辛棄疾
朝代：宋

曲水流觴，賞心樂事良辰。蘭蕙光風，轉頭天氣還新。明眸皓齒，看江頭、有女如雲。折花歸去，綺羅陌上芳塵。能幾多春。試聽啼鳥殷勤。覽物興懷，向來哀樂紛紛。且題醉墨，似蘭亭、列序時人。後之覽者，又將有感斯文。
新荷葉
作者：辛棄疾
朝代：宋

曲水流觴，賞心樂事良辰。今幾千年，風流禊事如新。明眸皓齒，看江頭、有女如雲。折花歸去，綺羅陌上芳塵。絲竹紛紛。楊花飛鳥銜巾。爭似群賢，茂林修竹蘭亭。一觴一詠，亦足以暢敘幽情。清歡未了，不如留住青春。
新荷葉
作者：辛棄疾
朝代：宋

春色如愁，行雲帶雨才歸。春意長閒，遊絲盡日低飛。閒愁幾許，更晚風、特地吹衣。小窗人靜，棋聲似解重圍。光景難攜。任他鶗鴂芳菲。細數從前，不應詩酒皆非。知音絃斷，笑淵明、空撫餘徽。停杯對影，待邀明月相依。
新荷葉
作者：辛棄疾
朝代：宋

人已歸來，杜鵑欲勸誰歸。綠樹如雲，等閒借與鶯飛。兔葵燕夢，問劉郎、幾度沾衣。翠屏幽夢，覺來水繞山圍。有酒重攜。小園隨意芳菲。往日繁華，而今物是人非。春風半面，記當年、初識崔徽。南雲雁少，錦書無個因依。
最高樓
作者：辛棄疾
朝代：宋

金閨老，眉壽正如川。七十且華筵。樂天詩句香山裡，杜陵酒債曲江邊。問何如，歌窈窕，舞嬋娟。更十歲、太公方出將。又十歲、武公才入相。留盛事，看明年。直須腰下添金印，莫教頭上欠貂蟬。向人間，長富貴，地行仙。
最高樓
作者：辛棄疾
朝代：宋

長安道，投老倦遊歸。七十古來稀。藕花雨溼前湖夜，桂枝風澹小山時。怎消除，須殢酒，更吟詩。也莫向、竹邊孤負雪。也莫向、柳邊孤負月。閒過了，總成痴。種花事業無人問，對花情味只天知。笑山中，雲出早，鳥歸遲。
最高樓
作者：辛棄疾
朝代：宋

相思苦，君與我同心。魚沒雁沈沈。是夢他松後追軒冕，是化為鶴後去山林。對西風，直悵望，到如今。待不飲、奈何君有恨。待痛飲、奈何吾有病。君起舞，試重斟。蒼梧雲外湘妃淚，鼻亭山下鷓鴣吟。早歸來，流水外，有知音。
最高樓
作者：辛棄疾
朝代：宋

花好處，不趁綠衣郎。縞袂立斜陽。麵皮兒上因誰白，骨頭兒裡幾多香。盡饒他，心似鐵，也須忙。甚喚得、雪來白倒雪。更喚得，月來香殺月。誰立馬，更窺牆。將軍止渴山南畔，相公調鼎殿東廂。忒高才，經濟地，戰爭場。
最高樓
作者：辛棄疾
朝代：宋

花知否，花一似何郎。又似沈東陽。瘦稜稜地天然白，冷清清地許多香。笑東君，還又向，北枝忙。著一陣、霎時間底雪。更一個、缺些兒底月。山下路，水邊牆。風流怕有人知處，影兒守定竹旁廂。且饒他，桃李趁，少年場。
最高樓
作者：辛棄疾
朝代：宋

西園買，誰載萬金歸。多病勝遊稀。風斜畫燭天香夜，涼生翠蓋酒酣時。待重尋，居士譜，謫仙詩。看黃底、御袍元自貴。看紅底、狀元新得意。如斗大，只花痴。漢妃翠被嬌無奈，吳娃粉陣恨誰知。但紛紛，蜂蝶亂，送春遲。
最高樓
作者：辛棄疾
朝代：宋

吾衰矣，須富貴何時。富貴是危機。暫忘設醴抽身去，未曾得米棄官歸。穆先生，陶縣令，是吾師。待葺個、園兒名佚老。更作個、亭兒名亦好。閒飲酒，醉吟詩。千年田換八百主，一人口插幾張匙。休休休，更說甚，是和非。
最高樓
作者：辛棄疾
朝代：宋

君聽取，尺布尚堪縫。鬥粟也堪舂。人間朋友猶能合，古來兄弟不相容。棣華詩，悲二叔，吊周公。長嘆息、脊令原上急。重嘆息、豆萁煎正泣。形則異，氣應同。周家五世將軍後，前江千載義居風。看明朝，丹鳳詔，紫泥封。
木蘭花慢
作者：辛棄疾
朝代：宋

可憐今夕月，向何處、去悠悠。是別有人間，那邊才見，光影東頭。是天外空汗漫，但長風、浩浩送中秋。飛鏡無根誰系，嫦娥不嫁誰留。謂洋海底問無由。恍忽使人愁。怕萬里長鯨，縱橫觸破，玉殿瓊樓。蝦蟆故堪浴水，問云何、玉兔解沈浮。若道都齊無恙，云何漸漸如鉤。
木蘭花慢
作者：辛棄疾
朝代：宋

漢中開漢業，問此地、是耶非。想劍指三秦，君王得意，一戰東歸。追亡事、今不見，但山川滿目淚沾衣。落日胡塵未斷，西風塞馬空肥。一編書是帝王師。小試去徵西。更草草離筵，匆匆去路，愁滿旌旗。君思我、回首處，正江涵秋影雁初飛。安得車輪四角，不堪帶減腰圍。
木蘭花慢
作者：辛棄疾
朝代：宋

老來情味減，對別酒、怯流年。況屈指中秋，十分好月，不照人圓。無情水、都不管，共西風、只等送歸船。秋晚蓴鱸江上，夜深兒女燈前。征衫。便好去朝天。玉殿正思賢。想夜半承明，留教視草，卻遣籌邊。長安故人問我，道尋常、泥酒只依然。目斷秋霄落雁，醉來時響空弦。
木蘭花慢
作者：辛棄疾
朝代：宋

舊時樓上客，愛把酒、向南山。笑白髮如今，天教放浪，來往其間。登樓更誰念我，卻回頭、西北望層欄。雲雨珠簾畫棟，笙歌霧鬢雲鬟。近來堪入畫圖看。父老願公歡。甚拄笏悠然，朝來爽氣，正爾相關。難忘使君後日，便一花一草報平安。與客攜壺且醉，雁飛秋影江寒。
木蘭花慢
作者：辛棄疾
朝代：宋

路傍人怪問，此隱者、姓陶不。堪黃菊如雲，朝吟暮醉，喚不回頭。縱無酒成悵望，只東籬、搔首亦風流。與客朝餐一笑，落英飽便歸休。古來堯舜有巢由。江海去悠悠。待說與佳人，種成香草，莫怨靈脩。我無可無不可，意先生、出處有如丘。聞道問津人過，殺雞為黍相留。
水龍吟
作者：辛棄疾
朝代：宋

被公驚倒瓢泉，倒流三峽詞源瀉。長安紙貴，流傳一字，千金爭舍。割肉懷歸，先生自笑，又何廉也。但銜杯莫問，人間豈有，如孺子、長貧者。誰識稼軒心事，似風乎、舞雩之下。回頭落日，蒼茫萬里，塵埃野馬。更想隆中，臥龍千尺，高吟才罷。倩何人與問，雷鳴瓦釜，甚黃鍾啞。
水龍吟
作者：辛棄疾
朝代：宋

稼軒何必長貧，放泉簷外瓊珠瀉。樂天知命，古來誰會，行藏用舍。人不堪憂，一瓢自樂，賢哉回也。料當年曾問，飯蔬飲水，何為是、棲棲者。且對浮雲山上，莫匆匆、去流山下。蒼顏照影，故應流落，輕裘肥馬。繞齒冰霜，滿懷芳乳，先生飲罷。笑掛瓢風樹，一鳴渠碎，問何如啞。
水龍吟
作者：辛棄疾
朝代：宋

老來曾識淵明，夢中一見參差是。覺來幽恨，停觴不御，欲歌還止。白髮西風，折腰五斗，不應堪此。問北窗高臥，東籬自醉，應別有、歸來意。須信此翁未死。到如今、凜然生氣。吾儕心事，古今長在，高山流水。富貴他年，直饒未免，也應無味。甚東山何事，當時也道，為蒼生起。
水龍吟
作者：辛棄疾
朝代：宋

聽兮清珮瓊瑤些。明兮鏡秋毫些。君無去此，流昏漲膩，生蓬蒿些。虎豹甘人，渴而飲汝，寧猿猱些。大而流江海，覆舟如芥，君無助、狂濤些。路險兮、山高些。愧餘獨處無聊些。冬槽春盎，歸來為我，制松醪些。其外芳芬，團龍片鳳，煮雲膏些。古人兮既往，嗟餘之樂，樂簞瓢些。
水龍吟
作者：辛棄疾
朝代：宋

補陀大士虛空，翠巖誰記飛來處。蜂房萬點，似穿如礙，玲瓏窗戶。石髓千年，已垂未落，嶙峋冰柱。有怒濤聲遠，落花香在，人疑是、桃源路。又說春雷鼻息，是臥龍、彎環如許。不然應是，洞庭張樂，湘靈來去。我意長松，倒生陰壑，細吟風雨。竟茫茫未曉。只應白髮，是開山祖。
水龍吟
作者：辛棄疾
朝代：宋

只愁風雨重陽，思君不見令人老。行期定否，徵車幾兩，去程多少。有客書來，長安卻早，傳聞追詔。問歸來何日，君家舊事，直須待、為霖了。從此蘭生蕙長，吾誰與、玩茲芳草。自憐拙者，功名相避，去如飛鳥。只有良朋，東阡西陌，安排似巧。到如今巧處，依前又拙，把平生笑。
水龍吟
作者：辛棄疾
朝代：宋

斷崖千丈孤松，掛冠更在松高處。平生袖手，故應休矣，功名良苦。笑指兒曹，人間醉夢，莫嗔驚汝。問黃金餘幾，旁人慾說，田園計、君推去。嘆息薌林舊隱，對先生、竹窗松戶。一花一草，一觴一詠，風流杖屨。野馬塵埃，扶搖下視，蒼然如許。恨當年、九老圖中，忘卻畫、盤園路。
水龍吟
作者：辛棄疾
朝代：宋

倚欄看碧成朱，等閒褪了香袍粉。上林高選，匆匆又換，紫雲衣潤。幾許春風，朝薰暮染，為花忙損。笑舊家桃李，東塗西抹，有多少、淒涼恨。擬倩流鶯說與，記容華、易消難整。人間得意，千紅百紫，轉頭春盡。白髮憐君，儒冠曾誤，平生官冷。算風流未減，年年醉裡，把花枝問。
水龍吟
作者：辛棄疾
朝代：宋

舉頭西北浮雲，倚天萬里須長劍。人言此地，夜深長見，鬥牛光焰。我覺山高，潭空水冷，月明星淡。待燃犀下看，憑欄卻怕，風雷怒，魚龍慘。峽束□江對起，過危樓、欲飛還斂。元龍老矣，不妨高臥，冰壺涼簟。千古興亡，百年悲笑，一時登覽。問何人又卸，片帆沙岸，系斜陽纜。
水龍吟
作者：辛棄疾
朝代：宋

昔時曾有佳人，翩然絕世而獨立。未論一顧傾城，再顧又傾人國。寧不知其，傾城傾國，佳人難得。看行雲行雨，朝朝暮暮，陽臺下、襄王側。堂上更闌燭滅。記主人、留髡送客。合尊促坐，羅襦襟解，微聞薌澤。當此之時，止乎禮義，不淫其色。但□□□□，啜其泣矣，又何嗟及。
水龍吟
作者：辛棄疾
朝代：宋

楚天千里清秋，水隨天去秋無際。遙岑遠目，獻愁供恨，玉簪螺髻。落日樓頭，斷鴻聲裡，江南遊子。把吳鉤看了，欄干拍遍，無人會、登臨意。休說鱸魚堪鱠。盡西風、季鷹歸未。求田問舍，怕應羞見，劉郎才氣。可惜流年，憂愁風雨，樹猶如此。倩何人，喚取盈盈翠袖，搵英雄淚。
水龍吟
作者：辛棄疾
朝代：宋

玉皇殿閣微涼，看公重試薰風手。高門畫戟，桐陰閣道，青青如舊。蘭佩芳空，蛾眉誰妒，無言搔首。甚年年卻有，呼韓塞上，人爭問、公安否。金印明年如鬥。向中州、錦衣行晝。依然盛事，貂蟬前後，鳳麟飛走。富貴浮雲，我評軒冕，不如杯酒。待從公，痛飲八千餘歲，伴莊椿壽。
水龍吟
作者：辛棄疾
朝代：宋

渡江天馬南來，幾人真是經綸手。長安父老，新亭風景，可憐依舊。夷甫諸人，神州沈陸，幾曾回首。算平戎萬里，功名本是，真儒事、君知否。況有文章山斗。對桐陰、滿庭清晝。當年墮地，而今試看，風雲奔走。綠野風煙，平泉草木，東山歌酒。待他年，整頓乾坤事了，為先生壽。
永遇樂
作者：辛棄疾
朝代：宋

千古江山，英雄無覓，孫仲謀處。舞榭歌臺，風流總被，雨打風吹去。斜陽草樹，尋常巷陌，人道寄奴曾住。想當年，金戈鐵馬，氣吞萬里如虎。元嘉草草，封狼居胥，贏得倉皇北顧。四十三年，望中猶記，烽火揚州路。可堪回首，佛狸祠下，一片神鴉社鼓。憑誰問，廉頗老矣，尚能飯否。
永遇樂
作者：辛棄疾
朝代：宋

怪底寒梅，一枝雪裡，直恁愁絕。問訊無言，依稀似妒，天上飛英白。江山一夜，瓊瑤萬頃，此段如何妒得。細看來，風流添得，自家越樣標格。曉來樓上，對花臨鏡，學作半妝宮額。著意爭妍，那知卻有，人妒花顏色。無情休問，許多般事，且自訪梅踏雪。待行過溪橋，夜半更邀素月。
永遇樂
作者：辛棄疾
朝代：宋

烈日秋霜，忠肝義膽，千載家譜。得姓何年，細參辛字，一笑君聽取。艱辛做就，悲辛滋味，總是辛酸辛苦。更十分，向人辛辣，椒桂搗殘堪吐。世間應有，芳甘濃美，不到吾家門戶。比著兒曹，累累卻有，金印光垂組。付君此事，從今直上，休憶對床風雨。但贏得，靴紋縐面，記餘戲語。
永遇樂
作者：辛棄疾
朝代：宋

紫陌長安，看花年少，無限歌舞。白髮憐君，尋芳較晚，卷地驚風雨。問君知否，鴟夷載酒，不似井瓶身誤。細思量，悲歡夢裡，覺來總無尋處。芒鞋竹杖，天教還了，千古玉溪佳句。落魄東歸，風流贏得，掌上明珠去。起看清鏡，南冠好在，拂了舊時塵土。向君道，雲霄萬里，這回穩步。
永遇樂
作者：辛棄疾
朝代：宋

投老空山，萬鬆手種，政爾堪嘆。何日成陰，吾年有幾，似見兒孫晚。古來池館，雲煙草棘，長使後人悽斷。想當年、良辰已恨，夜闌酒空人散。停雲高處，誰知老子，萬事不關心眼。夢覺東窗，聊復爾耳，起欲題書簡。霎時風怒，倒翻筆硯，天也只教吾懶。又何事，催詩雨急，片雲鬥暗。
沁園春
作者：辛棄疾
朝代：宋

一水西來，千丈晴虹，十里翠屏。喜草堂經歲，重來社老，斜川好景，不負淵明。老鶴高飛，一枝投宿，長笑蝸牛戴屋行。平章了，待十分佳處，著個茅亭。青山意氣崢嶸。似為我歸來嫵媚生。解頻教花鳥，前歌後舞，更催雲水，暮送朝迎。酒聖詩豪，可能無勢，我乃而今駕馭卿。清溪上，被山靈卻笑，白髮歸耕。
沁園春
作者：辛棄疾
朝代：宋

三徑初成，鶴怨猿驚，稼軒未來。甚雲山自許，平生意氣，衣冠人笑，抵死塵埃。意倦須還，身閒貴早，豈為蓴羹鱸鱠哉。秋江上，看驚弦雁避，駭浪船回。東岡更葺茅齋。好都把軒窗臨水開。要小舟行釣，先應種柳，疏籬護竹，莫礙觀梅。秋菊堪餐，春蘭可佩，留待先生手自栽。沈吟久，怕君恩未許，此意徘徊。
沁園春
作者：辛棄疾
朝代：宋

佇立瀟湘，黃鵠高飛，望君不來。被東風吹墮，西江對語，急呼斗酒，旋拂徵埃。卻怪英姿，有如君者，猶欠封侯萬里哉。空贏得，道江南佳句，只有方回。錦帆畫舫行齋。悵雪浪粘天江影開。記我行南浦，送君折柳，君逢驛使，為我攀梅。落帽山前，呼鷹臺下，人道花須滿縣栽。都休問，看雲霄高處，鵬翼徘徊。
沁園春
作者：辛棄疾
朝代：宋

我見君來，頓覺吾廬，溪山美哉。悵平生肝膽，都成楚越，只今膠膝，誰是陳雷。搔首踟躕，愛而不見，要得詩來渴望梅。還知否，快清風入手，日看千回。直須抖擻塵埃。人怪我柴門今始開。向松間乍可，從他喝道，庭中且莫，踏破蒼苔。豈有文章，謾勞車馬，待喚青芻白飯來。君非我，任功名意氣，莫恁徘徊。
沁園春
作者：辛棄疾
朝代：宋

我試評君，君定何如，玉川似之。記李花初發，乘雲共語，梅花開後，對月相思。白髮重來，畫橋一望，秋水長天孤鶩飛。同吟處，看佩搖明月，衣卷青霓。相君高節崔嵬。是此處耕巖與釣溪。被西風吹盡，村簫社鼓，青山留得，松蓋雲旗。弔古愁濃，懷人日暮，一片心從天外歸。新詞好，似淒涼楚些，字字堪題。
沁園春
作者：辛棄疾
朝代：宋

我醉狂吟，君作新聲，倚歌和之。算芬芳定向，梅間得意，輕清多是，雪裡尋思。朱雀橋邊，何人會道，野草斜陽春燕飛。都休問，甚元無霽雨，卻有晴霓。詩壇千丈崔嵬。更有筆如山墨作溪。看君才未數，曹劉敵手，風騷合受，屈宋降旗。誰識相如，平生自許，慷慨須乘駟馬歸。長安路，問垂虹千柱，何處曾題。
沁園春
作者：辛棄疾
朝代：宋

有美人兮，玉佩瓊踞，吾夢見之。問斜陽猶照，漁樵故里，長橋誰記，今故期思。物化蒼茫，神遊彷彿，春與猿吟秋鶴飛。還驚笑，向晴波忽見，千丈虹霓。覺來西望崔嵬。更上有青楓下有溪。待空山自薦，寒泉秋菊，中流卻送，桂棹蘭旗。萬事長嗟，百年雙鬢，吾非斯人誰與歸。憑闌久，正清愁未了，醉墨休題。
沁園春
作者：辛棄疾
朝代：宋

有酒忘杯，有筆忘詩，弄溪奈何。看縱橫斗轉，龍蛇起陸，崩騰決去，雪練傾河。嫋嫋東風，悠悠倒景，搖動雲山水又波。還知否，欠菖蒲攢港，綠竹緣坡。長松誰剪嵯峨。笑野老來耘山上禾。算只因魚鳥，天然自樂，非關風月，閒處偏多。芳草春深，佳人日暮，濯發滄浪獨浩歌。徘徊久，問人間誰似，老子婆娑。
沁園春
作者：辛棄疾
朝代：宋

杯汝來前，老子今朝，點檢形骸。甚長年抱渴，咽如焦釜，於今喜睡，氣似奔雷。汝說劉伶，古今達者，醉後何妨死便埋。渾如此，嘆汝於知已，真少恩哉。更憑歌舞為媒。算合作平居鳩毒猜。況怨無大小，生於所愛，物無美惡，過則為災。與汝成言，勿留亟退，吾力猶能肆汝杯。杯再拜，道麾之即去，招則須來。
沁園春
作者：辛棄疾
朝代：宋

杯汝知乎，酒泉罷侯，鴟夷乞骸。更高陽入謁，都稱齏臼，杜康初筮，正得雲雷。細數從前，不堪餘恨，歲月都將曲糵埋。君詩好，似提壺卻勸，沽酒何哉。君言病豈無媒。似壁上雕弓蛇暗猜。記醉眠陶令，終全至樂，獨醒屈子，未免沈災。欲聽公言，慚非勇者，司馬家兒解覆杯。還堪笑，借今宵一醉，為故人來。
沁園春
作者：辛棄疾
朝代：宋

甲子相高，亥首曾疑，絳縣老人。看長身玉立，鶴般風度，方頤須磔，虎樣精神。文爛卿雲，詩凌鮑謝，筆勢駸駸更右軍。渾餘事，羨仙都夢覺，金闕名存。門前父老忻忻。煥奎閣新褒沼語溫。記他年帷幄，須依日月，只今劍履，快上星辰。人道陰功，天教多壽，看到貂蟬七葉孫。君家裡，是幾枝丹桂，幾樹靈椿。
沁園春
作者：辛棄疾
朝代：宋

疊嶂西馳，萬馬迴旋，眾山欲東。正驚湍直下，跳珠倒濺，小橋橫截，缺月初弓。老合投閒，天教多事，檢校長身十萬松。吾廬小，在龍蛇影外，風雨聲中。爭先見面重重。看爽氣朝來三數峰。似謝家子弟，衣冠磊落，相如庭戶，車騎雍容。我覺其間，雄深雅健，如對文章太史公。新堤路，問偃湖何日，煙水濛濛。
沁園春
作者：辛棄疾
朝代：宋

老子平生，笑盡人間，兒女怨恩。況白頭能幾，定應獨往，青雲得意，見說長存。抖擻衣冠，憐渠無恙，合掛當年神武門。都如夢，算能爭幾許，雞曉鍾昏。此心無有新冤。況抱甕年來自灌園。但淒涼顧影，頻悲往事，殷勤對佛，欲問前因。卻怕青山，也妨賢路，休鬥尊前見在身。山中友，試高吟楚些，重與招魂。
河傳
作者：辛棄疾
朝代：宋

春水。千里。孤舟浪起。夢攜西子。覺來村巷夕陽斜。幾家。短牆紅杏花。晚雲做造些兒雨。折花去。岸上誰家女。太狂顛。那岸邊。柳綿。被風吹上天。
河瀆神
作者：辛棄疾
朝代：宋

芳草綠萋萋。斷腸絕浦相思。山頭人望翠雲旗。蕙香佳酒君歸。惆悵畫簷雙燕舞。東風吹散靈雨。香火冷殘簫鼓。斜陽門外今古。
清平樂
作者：辛棄疾
朝代：宋

雲煙草樹。山北山南雨。溪上行人相背去。惟有啼鴉一處。門前萬斛春寒。梅花可㬠摧殘。使我長忘酒易，要君不作詩難。
清平樂
作者：辛棄疾
朝代：宋

靈皇醮罷。福祿都來也。試引鵷雛花樹下。斷了驚驚怕怕。從今日日聰明。更宜潭妹嵩兄。看取辛家鐵柱，無災無難公卿。
清平樂
作者：辛棄疾
朝代：宋

連雲松竹。萬事從今足。拄杖東家分社肉。白酒床頭初熟。西風梨棗山園。兒童偷把長竿。莫遣旁人驚去，老夫靜處閒看。
清平樂
作者：辛棄疾
朝代：宋

斷崖修竹。竹裡藏冰玉。路繞清溪三百曲。香滿黃昏雪屋。行人繫馬疏籬。折殘猶有高枝。留得東風數點，只緣嬌懶春遲。
清平樂
作者：辛棄疾
朝代：宋

春宵睡重。夢裡還相送。枕畔起尋雙玉鳳。半日才知是夢。一從賣翠人還。又無音信經年。卻把淚來做水，流也流到伊邊。
清平樂
作者：辛棄疾
朝代：宋

月明秋曉。翠蓋團團好。碎剪黃金教恁小。都著葉兒遮了。折來休似年時。小窗能有高低。無頓許多香處，只消三兩枝兒。
清平樂
作者：辛棄疾
朝代：宋

東園向曉。陣陣西風好。喚起仙人金小小。翠羽玲瓏裝了。一枝沈畔開時。羅幃翠幕低垂。恁地十分遮護，打窗早有蜂兒。
清平樂
作者：辛棄疾
朝代：宋

柳邊飛鞚。露溼征衣重。宿鷺驚窺沙影動。應有魚蝦入夢。一川淡月疏星。浣沙人影娉婷。笑背行人歸去，門前稚子啼聲。
清平樂
作者：辛棄疾
朝代：宋

此身長健。還卻功名願。枉讀平生三萬卷。滿酌金盃聽勸。男兒玉帶金魚。能消幾許詩書。料得今宵醉也，兩行紅袖爭扶。
清平樂
作者：辛棄疾
朝代：宋

清溪奔快。不管青山礙。千里盤盤平世界。更著溪山襟帶。古今陵谷茫茫。市朝往往耕桑。此地居然形勝，似曾小小興亡。
清平樂
作者：辛棄疾
朝代：宋

少年痛飲。憶向吳江醒。明月團圓高樹影。十里薔薇水冷。大都一點宮黃。人間直恁芳芬。怕是九天風露，染教世界都香。
清平樂
作者：辛棄疾
朝代：宋

繞床飢鼠。蝙蝠翻燈舞。屋上松風吹急雨。破紙窗間自語。平生塞北江南。歸來華髮蒼顏。布被秋宵夢覺，眼前萬里江山。
清平樂
作者：辛棄疾
朝代：宋

茅簷低小。溪上青青草。醉裡蠻音相媚好。白髮誰家翁媼。大兒鋤豆溪東。中兒正織雞籠。最喜小兒亡賴，溪頭臥剝蓮蓬。
清平樂
作者：辛棄疾
朝代：宋

詩書萬卷。合上明光殿。案上文書看未遍。眉裡陰功早見。十分竹瘦松堅。看君自是長年。若解尊前痛飲，精神便是神仙。
清平樂
作者：辛棄疾
朝代：宋

清詞索笑。莫厭銀盃小。應是天孫新與巧。剪恨裁愁句好。有人夢斷關河。小窗日飲亡何。想見重簾不卷，淚痕滴盡湘娥。
清平樂
作者：辛棄疾
朝代：宋

溪回沙淺。紅杏都開遍。鸂鶒不知春水暖。猶傍垂楊春岸。片帆千里輕船。行人想見敧眠。誰似先生高舉，一行白鷺青天。
滿江紅
作者：辛棄疾
朝代：宋

漢節東南，看駟馬、光華周道。須信是、七閩還有，福星來到。庭草自生心意足，榕陰不動秋光好。問不知，何處著君侯，蓬萊島。還自笑，人今老。空有恨，縈懷抱。記江湖十載，厭持旌纛。濩落我材無所用，易除殆類無根潦。但欲搜、好語謝新詞，羞瓊報。
滿江紅
作者：辛棄疾
朝代：宋

點火櫻桃，照一架、荼䕷如雪。春正好，見龍孫穿破，紫苔蒼壁。乳燕引雛飛力弱，流鶯喚友嬌聲怯。問春歸、不肯帶愁歸，腸千結。層樓望，春山疊。家何在，煙波隔。把古今遺恨，向他誰說。蝴碟不傳千里夢，子規叫斷三更月。聽聲聲、枕上勸人歸，歸難得。
滿江紅
作者：辛棄疾
朝代：宋

老子當年，飽經慣、花期酒約。行樂處，輕裘緩帶，繡鞍金絡。明月樓臺簫鼓夜，梨花院落鞦韆索。共何人、對飲五三鍾，顏如玉。嗟往事，空蕭索。懷新恨，又飄泊。但年來何待，許多幽獨。海水連天凝望遠，山風吹雨征衫薄。向此際、羸馬獨駸駸，情懷惡。
滿江紅
作者：辛棄疾
朝代：宋

美景良辰，算只是、可人風月。況素節揚輝，長是十分清徹。著意登樓瞻玉兔，何人張幕遮銀闕。倩飛簾、得得為吹開，憑誰說。弦與望，從園缺。今與昨，何區別。羨夜來手把，桂花堪折。安得便登天柱上，從容陪伴酬佳節。更如今，不聽麈談清，愁如發。
漢宮春
作者：辛棄疾
朝代：宋

春已歸來，看美人頭上，嫋嫋春幡。無端風雨，未肯收盡餘寒。年時燕子，料今宵、夢到西園。渾未辦、黃柑薦酒，更傳青韭堆盤。卻笑東風從此，便薰梅染柳，更沒些閒。閒時又來鏡裡，轉變朱顏。清愁不斷，問何人、會解連環。生怕見、花開花落，朝來塞雁先還。
漢宮春
作者：辛棄疾
朝代：宋

達則青雲，便玉堂金馬，窮則茅廬。逍遙小大自適，鵬鷃何殊。君如星斗，燦中天、密密疏疏。荒草外，自憐螢火，清光暫有還無。千古季鷹猶在，向松江道我，問訊何如。白頭愛山下去，翁定嗔予。人生謾爾，豈食魚、必鱠之鱸。還自笑，君詩頓覺，胸中萬卷藏書。
漢宮春
作者：辛棄疾
朝代：宋

心似孤僧，更茂林修竹，山上精廬。維摩定自非病，誰遣文殊。白頭自昔，嘆相逢、語密情疏。傾蓋處，論心一語，只今還有公無。最喜《陽春》妙句，被西風吹墮，金玉鏗如。夜來歸夢江上，父老歡予。荻花深處，喚兒童、吹火烹鱸。歸去也，絕交何必，更修山巨源書。
漢宮春
作者：辛棄疾
朝代：宋

亭上秋風，記去年嫋嫋，曾到吾廬。山河舉目雖異，風景非殊。功成者去，覺團扇、便與人疏。吹不斷，斜陽依舊，茫茫禹跡都無。千古茂陵詞在，甚風流章句，解擬相如。只今木落江冷，眇眇愁餘。故人書報，莫因循、忘卻蓴鱸。誰念我，新涼燈火，一編太史公書。
漢宮春
作者：辛棄疾
朝代：宋

秦望山頭，看亂雲急雨，倒立江湖。不如雲者為雨，雨者云乎。長空萬里，被西風、變滅須臾。回首聽，月明天籟，人間萬竅號呼。誰向若耶溪上，倩美人西去，麋鹿姑蘇。至今故國人望，一舸歸歟。歲雲暮矣，問何不、鼓瑟吹竽。君不間，王亭謝館，冷煙寒樹啼烏。
漢宮春
作者：辛棄疾
朝代：宋

行李溪頭，有釣車茶具，曲幾團蒲。兒童認得，前度過者籃輿。時時照影，甚此身、遍滿江湖。悵野老，行歌不住，定堪與語難呼。一自東籬搖落，問淵明歲晚，心賞何如。梅花正自不惡，曾有詩無。知翁止酒，待重教、蓮社人沽。空悵望，風流已矣，江山特地愁予。
烏夜啼
作者：辛棄疾
朝代：宋

江頭醉倒山公。月明中。記得昨宵歸路、笑兒童。溪欲轉。山已斷。兩三松。一段可憐風月、欠詩翁。
烏夜啼
作者：辛棄疾
朝代：宋

江頭三月清明。柳風輕。巴峽誰知還是、洛陽城。春寂寂。嬌滴滴。笑盈盈。一段烏絲闌上、記多情。
烏夜啼
作者：辛棄疾
朝代：宋

晚花露葉風條。燕飛高。行過長廊西畔、小紅橋。歌再起，人再舞，酒才消。更把一杯重勸、摘櫻桃。
烏夜啼
作者：辛棄疾
朝代：宋

人言我不如公。酒頻中。更把平生湖海、問兒童。千尺蔓。雲葉亂。系長松。卻笑一身纏繞、似衰翁。
瑞鶴仙
作者：辛棄疾
朝代：宋

片帆何太急。望一點須臾，去天咫尺。舟人好看客。似三峽風濤，嵯峨劍戟。溪南溪北。正遐想、幽人泉石。看漁憔、指點危樓，卻羨舞筵歌席。嘆息。山林鍾鼎，意倦情遷，本無欣戚。轉頭陳跡。飛鳥外，晚煙碧。問誰憐舊日，南樓老子，最愛月明吹笛。到而今、撲面黃塵，欲歸未得。
瑞鶴仙
作者：辛棄疾
朝代：宋

雁霜寒透幕。正護月雲輕，嫩冰猶薄。溪奩照梳掠。想含香弄粉，豔妝難學。玉肌瘦弱。更重重、龍綃襯著。倚東風，一笑嫣然，轉盼萬花羞落。寂寞。家山何在，雪後園林，水邊樓閣。瑤池舊約。鱗鴻更杖誰託。粉蝶兒只解，尋桃覓柳，開遍南枝未覺。但傷心，冷落黃昏，數聲畫角。
瑞鶴仙
作者：辛棄疾
朝代：宋

黃金堆到鬥。怎得似、長年畫堂勸酒。蛾眉最明秀。向水沈煙裡，兩行紅袖。笙歌撋就。爭說道、明年時候。被姮娥、做了殷勤，仙桂一枝入手。知否。風流別駕，近日人呼，文章太守。天長地久。歲歲上、乃翁壽。記從來人道，相門出相，金印累累盡有。但直須，周公拜前，魯公拜後。
眼兒媚
作者：辛棄疾
朝代：宋

煙花叢裡不宜他。絕似好人家。淡妝嬌面，輕注朱唇，一朵梅花。相逢比著年時節，顧意又爭些。來朝去也，莫因別個，忘了人咱。
破陣子
作者：辛棄疾
朝代：宋

醉裡挑燈看劍，夢迴吹角連營。八百里分麾下炙，五十弦翻塞外聲。沙場秋點兵。馬作的盧飛快，弓如霹靂弦驚。了卻君王天下事，贏得生前身後名。可憐白髮生。
破陣子
作者：辛棄疾
朝代：宋

菩薩叢中惠眼，碩人詩裡娥眉。天上人間真福相，畫就描成好靨兒。行時嬌更遲。勸酒偏他最劣，笑時猶有些痴。更著十年君看取，兩國夫人更是誰。殷勤秋水詞。
破陣子
作者：辛棄疾
朝代：宋

擲地劉郎玉斗，掛帆西子扁舟。千古風流今在此，萬里功名莫放休。君王三百州。燕雀豈知鴻鵠，貂蟬元出兜鍪。卻笑瀘溪如斗大，肯把牛刀試手不。壽君雙玉甌。
破陣子
作者：辛棄疾
朝代：宋

少日春風滿眼，而今秋葉辭柯。便好消磨心下事，莫憶尋常醉後歌。可憐白髮多。明日扶頭顛倒，倩誰伴舞婆娑。我定思君拼瘦損，君不思兮可奈何。天寒將息呵。
破陣子
作者：辛棄疾
朝代：宋

宿麥畦中雉鷕，柔桑陌上蠶生。騎火須防花月暗，玉唾長攜彩筆行。隔牆人笑聲。莫說弓刀事業，依然詩酒功名。千載圖中今古事，萬石溪頭長短亭。小塘風浪平。
粉蝶兒
作者：辛棄疾
朝代：宋

昨日春如，十三女兒學繡。一枝枝、不教花瘦。甚無情，便下得，雨僝風僽。向園林、鋪作地衣紅縐。而今春似，輕薄蕩子難久。記前時、送春歸後。把春波，都釀作，一江春酎。約清愁、楊柳岸邊相候。
聲聲慢
作者：辛棄疾
朝代：宋

開元盛日，天上栽花，月殿桂影重重。十里芬芳，一枝金粟玲瓏。管絃凝碧池上，記當時、風月愁儂。翠華遠，但江南草木，煙鎖深宮。只為天姿冷澹，被西風醞釀，徹骨香濃。枉學丹蕉，葉展偷染嬌紅。道人取次裝束，是自家、香底家風。又怕是，為淒涼、長在醉中。
聲聲慢
作者：辛棄疾
朝代：宋

東南形勝，人物風流，白頭見君恨晚。便覺君家叔度，去人未遠。長憐士元驥足，道直須、別駕方展。問個裡，待怎生銷殺，胸中萬卷。況有星辰劍履，是傳家合在，玉皇香案。零落新詩，我欠可人消遣。留君再三不住，便直饒、萬家淚眼。怎抵得，這眉間、黃色一點。
聲聲慢
作者：辛棄疾
朝代：宋

停雲靄靄，八表同昏，盡日時雨濛濛。搔首良朋，門前平陸成江。春醪湛湛獨撫，限彌襟、閒飲東窗。空延佇，恨舟車南北，欲往何從。嘆息東園佳樹，列初榮枝葉，再兢春風。日月於徵，安得促席從容。翩翩何處飛鳥，息庭樹、好語和同。當年事，問幾人、親友似翁。
聲聲慢
作者：辛棄疾
朝代：宋

徵埃成陣，行客相逢，都道幻出層樓。指點簷牙高處，浪擁雲浮。今年太平萬里，罷長淮、千騎臨秋。憑欄望，有東南佳氣，西北神州。千里懷嵩人去，應笑我、身在楚尾吳頭。看取弓刀，陌上車馬如流。從今賞心樂事，剩安排、酒令詩籌。華胥夢，願年年、人似舊遊。
蘇武慢
作者：辛棄疾
朝代：宋

帳暖金絲，杯乾雲液，戰退夜□飂𩘟。障泥繫馬，掃路迎賓，先借落花春色。歌竹傳觴，探梅得句，人在玉樓瓊室。喚吳姬學舞，風流輕轉，弄嬌無力。塵世換、老盡青山，鋪成明月，瑞物已深三尺。豐登意緒，婉娩光陰，都作暮寒堆積。回首驅羊舊節，入蔡奇兵，等閒陳跡。總無如現在，尊前一笑，坐中贏得。
蘭陵王
作者：辛棄疾
朝代：宋

恨之極。恨極銷磨不得。萇弘事，人道後來，其血三年化為碧。鄭人緩也泣。吾父攻儒助墨。十年夢，沈痛化餘，秋柏之間既為實。相思重相憶。被怨結中腸，潛動精魄。望夫江上巖巖立。嗟一念中變，後期長絕。君看啟母憤所激。又俄傾為石。難敵。最多力。甚一忿沈淵，精氣為物。依然困鬥牛磨角。便影入山骨，至今雕琢。尋思人間，只合化，夢中蝶。
謁金門
作者：辛棄疾
朝代：宋

遮素月。雲外金蛇明滅。翻樹啼鴉聲未徹。雨聲驚落葉。寶蠟成行嫌熱。玉腕藕花誰雪。流水高山絃斷絕。怒蛙聲自咽。
謁金門
作者：辛棄疾
朝代：宋

山共水。美滿一千餘裡。不避曉行並早起。此情都為你。不怕與人尤殢。只怕被人調戲。因甚無個阿鵲地。沒工夫說裡。
謁金門
作者：辛棄疾
朝代：宋

山吐月。畫燭從教風滅。一曲瑤琴才聽徹。金蕉三兩葉。驟雨微涼還熱。似欠舞瓊歌雪。近日醉鄉音問絕。有時清淚咽。
謁金門
作者：辛棄疾
朝代：宋

歸去未。風雨送春行李。一枕離愁頭澈尾。如何消遣是。遙想歸舟天際。綠鬢瓏璁慵理。好夢未成鶯喚起。粉香猶有殢。
醜奴兒·採桑子
作者：辛棄疾
朝代：宋

千峰雲起，驟雨一霎時價。更遠樹斜陽，風景怎生圖畫。青旗賣酒，山那畔、別有人間，只消山水光中，無事過這一夏。午醉醒時，松窗竹戶，萬千瀟灑。野鳥飛來，又是一般閒暇。卻怪白鷗，覷著人、欲下未下。舊盟都在，新來莫是，別有說話。